pli: Aparehipi, bhikkhave, pañcahaṅgehi samannāgatassa bhikkhuno paṭisāraṇīyakammaṁ paṭippassambhetabbaṁ.


layer: root

title_pli: Theravāda Vinayapiṭaka Cūḷavagga

pli: Yāya āpattiyā saṅghena paṭisāraṇīyakammaṁ kataṁ hoti taṁ āpattiṁ na āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ na garahati, kammike na garahati—


pli: imehi kho, bhikkhave, pañcahaṅgehi samannāgatassa bhikkhuno paṭisāraṇīyakammaṁ paṭippassambhetabbaṁ.


pli: Aṭṭhahi, bhikkhave, aṅgehi samannāgatassa bhikkhuno paṭisāraṇīyakammaṁ paṭippassambhetabbaṁ.


pli: Na pakatattassa bhikkhuno uposathaṁ ṭhapeti, na pavāraṇaṁ ṭhapeti, na savacanīyaṁ karoti, na anuvādaṁ paṭṭhapeti, na okāsaṁ kāreti, na codeti, na sāreti, na bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno paṭisāraṇīyakammaṁ paṭippassambhetabbaṁ.


pli: Evañca pana, bhikkhave, paṭippassambhetabbaṁ.


pli: Tena, bhikkhave, sudhammena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, bhante, saṅghena paṭisāraṇīyakammakato sammā vattāmi, lomaṁ pātemi, netthāraṁ vattāmi, paṭisāraṇīyassa kammassa paṭippassaddhiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ sudhammo bhikkhu saṅghena paṭisāraṇīyakammakato sammā vattati, lomaṁ pāteti, netthāraṁ vattati, paṭisāraṇīyassa kammassa paṭippassaddhiṁ yācati.


pli: Yadi saṅghassa pattakallaṁ, saṅgho sudhammassa bhikkhuno paṭisāraṇīyakammaṁ paṭippassambheyya.


pli: Esā ñatti.


pli: Suṇātu me, bhante, saṅgho.


pli: Saṅgho sudhammassa bhikkhuno paṭisāraṇīyakammaṁ paṭippassambheti.


pli: Yassāyasmato khamati sudhammassa bhikkhuno paṭisāraṇīyassa kammassa paṭippassaddhi, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi—


pli: suṇātu me, bhante, saṅgho.


pli: Paṭippassaddhaṁ saṅghena sudhammassa bhikkhuno paṭisāraṇīyakammaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Paṭisāraṇīyakammaṁ niṭṭhitaṁ catutthaṁ.


pli: 5. Āpattiyāadassaneukkhepanīyakamma


pli: Tena samayena buddho bhagavā kosambiyaṁ viharati ghositārāme.


pli: Tena kho pana samayena āyasmā channo āpattiṁ āpajjitvā na icchati āpattiṁ passituṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā channo āpattiṁ āpajjitvā na icchissati āpattiṁ passitun”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, channo bhikkhu āpattiṁ āpajjitvā na icchati āpattiṁ passitun”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ …pe…


pli: kathañhi nāma so, bhikkhave, moghapuriso āpattiṁ āpajjitvā na icchissati āpattiṁ passituṁ?


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “tena hi, bhikkhave, saṅgho channassa bhikkhuno, āpattiyā adassane, ukkhepanīyakammaṁ karotu—


pli: asambhogaṁ saṅghena.


pli: Evañca pana, bhikkhave, kātabbaṁ—


pli: paṭhamaṁ channo bhikkhu codetabbo, codetvā sāretabbo, sāretvā āpattiṁ āropetabbo, āpattiṁ āropetvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ channo bhikkhu āpattiṁ āpajjitvā na icchati āpattiṁ passituṁ.


pli: Yadi saṅghassa pattakallaṁ, saṅgho channassa bhikkhuno, āpattiyā adassane, ukkhepanīyakammaṁ kareyya—


pli: Esā ñatti.


pli: Suṇātu me, bhante, saṅgho.


pli: Saṅgho channassa bhikkhuno, āpattiyā adassane, ukkhepanīyakammaṁ karoti—


pli: Yassāyasmato khamati channassa bhikkhuno, āpattiyā adassane, ukkhepanīyassa kammassa karaṇaṁ—


pli: asambhogaṁ saṅghena, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi—


pli: suṇātu me, bhante, saṅgho.


pli: Kataṁ saṅghena channassa bhikkhuno, āpattiyā adassane, ukkhepanīyakammaṁ—


pli: Khamati saṅghassa, tasmā tuṇhī, evametaṁ dhārayāmī’ti.


pli: Āvāsaparamparañca, bhikkhave, saṁsatha—


pli: ‘channo bhikkhu saṅghena āpattiyā adassane, ukkhepanīyakammakato—


pli: asambhogaṁ saṅghenā’ti.


pli: 5.1. Adhammakammadvādasaka


pli: Tīhi, bhikkhave, aṅgehi samannāgataṁ, āpattiyā adassane, ukkhepanīyakammaṁ adhammakammañca hoti, avinayakammañca, duvūpasantañca.


pli: Asammukhā kataṁ hoti, appaṭipucchā kataṁ hoti, appaṭiññāya kataṁ hoti—


pli: imehi kho, bhikkhave, tīhaṅgehi samannāgataṁ, āpattiyā adassane, ukkhepanīyakammaṁ adhammakammañca hoti, avinayakammañca, duvūpasantañca.


pli: Aparehipi, bhikkhave, tīhaṅgehi samannāgataṁ, āpattiyā adassane, ukkhepanīyakammaṁ adhammakammañca hoti, avinayakammañca, duvūpasantañca.


pli: Anāpattiyā kataṁ hoti, adesanāgāminiyā āpattiyā kataṁ hoti, desitāya āpattiyā kataṁ hoti …pe…


pli: acodetvā kataṁ hoti, asāretvā kataṁ hoti, āpattiṁ anāropetvā kataṁ hoti …pe…


pli: asammukhā kataṁ hoti, adhammena kataṁ hoti, vaggena kataṁ hoti …pe…


pli: appaṭipucchā kataṁ hoti, adhammena kataṁ hoti, vaggena kataṁ hoti …pe…


pli: appaṭiññāya kataṁ hoti, adhammena kataṁ hoti, vaggena kataṁ hoti …pe…


pli: anāpattiyā kataṁ hoti, adhammena kataṁ hoti, vaggena kataṁ hoti …pe…


pli: adesanāgāminiyā āpattiyā kataṁ hoti, adhammena kataṁ hoti, vaggena kataṁ hoti …pe…


pli: desitāya āpattiyā kataṁ hoti, adhammena kataṁ hoti, vaggena kataṁ hoti …pe…


pli: acodetvā kataṁ hoti, adhammena kataṁ hoti, vaggena kataṁ hoti …pe…


pli: asāretvā kataṁ hoti, adhammena kataṁ hoti, vaggena kataṁ hoti …pe…


pli: āpattiṁ anāropetvā kataṁ hoti, adhammena kataṁ hoti, vaggena kataṁ hoti—


pli: Āpattiyā adassane ukkhepanīyakamme adhammakammadvādasakaṁ niṭṭhitaṁ.


pli: 5.2. Dhammakammadvādasaka


pli: Tīhi, bhikkhave, aṅgehi samannāgataṁ, āpattiyā adassane, ukkhepanīyakammaṁ dhammakammañca hoti, vinayakammañca, suvūpasantañca.


pli: Sammukhā kataṁ hoti, paṭipucchā kataṁ hoti, paṭiññāya kataṁ hoti—


pli: imehi kho, bhikkhave, tīhaṅgehi samannāgataṁ, āpattiyā adassane, ukkhepanīyakammaṁ dhammakammañca hoti, vinayakammañca, suvūpasantañca.


pli: Aparehipi, bhikkhave, tīhaṅgehi samannāgataṁ …pe….


pli: Āpattiyā kataṁ hoti, desanāgāminiyā āpattiyā kataṁ hoti, adesitāya āpattiyā kataṁ hoti …pe…


pli: codetvā kataṁ hoti, sāretvā kataṁ hoti, āpattiṁ āropetvā kataṁ hoti …pe…


pli: sammukhā kataṁ hoti, dhammena kataṁ hoti, samaggena kataṁ hoti …pe…


pli: paṭipucchā kataṁ hoti, dhammena kataṁ hoti, samaggena kataṁ hoti …pe…


pli: paṭiññāya kataṁ hoti, dhammena kataṁ hoti, samaggena kataṁ hoti …pe…


pli: āpattiyā kataṁ hoti, dhammena kataṁ hoti, samaggena kataṁ hoti …pe…


pli: desanāgāminiyā āpattiyā kataṁ hoti, dhammena kataṁ hoti, samaggena kataṁ hoti …pe…


pli: adesitāya āpattiyā kataṁ hoti, dhammena kataṁ hoti, samaggena kataṁ hoti …pe…


pli: codetvā kataṁ hoti, dhammena kataṁ hoti, samaggena kataṁ hoti …pe…


pli: sāretvā kataṁ hoti, dhammena kataṁ hoti, samaggena kataṁ hoti …pe…


pli: āpattiṁ āropetvā kataṁ hoti, dhammena kataṁ hoti, samaggena kataṁ hoti—


pli: Āpattiyā adassane ukkhepanīyakamme dhammakammadvādasakaṁ niṭṭhitaṁ.


pli: 5.3. Ākaṅkhamānachakka


pli: Tīhi, bhikkhave, aṅgehi samannāgatassa bhikkhuno, ākaṅkhamāno saṅgho, āpattiyā adassane, ukkhepanīyakammaṁ kareyya.


pli: Bhaṇḍanakārako hoti kalahakārako vivādakārako bhassakārako saṅghe adhikaraṇakārako;


pli: bālo hoti abyatto āpattibahulo anapadāno;


pli: gihisaṁsaṭṭho viharati ananulomikehi gihisaṁsaggehi—


pli: imehi kho, bhikkhave, tīhaṅgehi samannāgatassa bhikkhuno, ākaṅkhamāno saṅgho, āpattiyā adassane, ukkhepanīyakammaṁ kareyya.


pli: Aparehipi, bhikkhave, tīhaṅgehi samannāgatassa bhikkhuno, ākaṅkhamāno saṅgho, āpattiyā adassane, ukkhepanīyakammaṁ kareyya.


pli: Adhisīle sīlavipanno hoti, ajjhācāre ācāravipanno hoti, atidiṭṭhiyā diṭṭhivipanno hoti—


pli: Buddhassa avaṇṇaṁ bhāsati, dhammassa avaṇṇaṁ bhāsati, saṅghassa avaṇṇaṁ bhāsati—


pli: Tiṇṇaṁ, bhikkhave, bhikkhūnaṁ, ākaṅkhamāno saṅgho, āpattiyā adassane, ukkhepanīyakammaṁ kareyya.


pli: Eko bhaṇḍanakārako hoti kalahakārako vivādakārako bhassakārako saṅghe adhikaraṇakārako;


pli: eko bālo hoti abyatto āpattibahulo anapadāno;


pli: eko gihisaṁsaṭṭho viharati ananulomikehi gihisaṁsaggehi—


pli: imesaṁ kho, bhikkhave, tiṇṇaṁ bhikkhūnaṁ, ākaṅkhamāno saṅgho, āpattiyā adassane, ukkhepanīyakammaṁ kareyya.


pli: Aparesampi, bhikkhave, tiṇṇaṁ bhikkhūnaṁ, ākaṅkhamāno saṅgho, āpattiyā adassane, ukkhepanīyakammaṁ kareyya.


pli: Eko adhisīle sīlavipanno hoti, eko ajjhācāre ācāravipanno hoti, eko atidiṭṭhiyā diṭṭhivipanno hoti—


pli: Eko buddhassa avaṇṇaṁ bhāsati, eko dhammassa avaṇṇaṁ bhāsati, eko saṅghassa avaṇṇaṁ bhāsati—


pli: Āpattiyā adassane ukkhepanīyakamme ākaṅkhamānachakkaṁ niṭṭhitaṁ.


pli: 5.4. Tecattālīsavatta


pli: Āpattiyā adassane ukkhepanīyakammakatena, bhikkhave, bhikkhunā sammā vattitabbaṁ.


pli: Tatrāyaṁ sammāvattanā—


pli: na upasampādetabbaṁ,


pli: na nissayo dātabbo,


pli: na sāmaṇero upaṭṭhāpetabbo,


pli: na bhikkhunovādakasammuti sāditabbā,


pli: sammatenapi bhikkhuniyo na ovaditabbā.


pli: Yāya āpattiyā saṅghena āpattiyā adassane ukkhepanīyakammaṁ kataṁ hoti sā āpatti na āpajjitabbā,


pli: aññā vā tādisikā,


pli: tato vā pāpiṭṭhatarā;


pli: kammaṁ na garahitabbaṁ,


pli: kammikā na garahitabbā.


pli: Na pakatattassa bhikkhuno abhivādanaṁ,


pli: paccuṭṭhānaṁ,


pli: añjalikammaṁ,


pli: sāmīcikammaṁ,


pli: āsanābhihāro,


pli: seyyābhihāro,


pli: pādodakaṁ pādapīṭhaṁ,


pli: pādakathalikaṁ,


pli: pattacīvarappaṭiggahaṇaṁ,


pli: nahāne piṭṭhiparikammaṁ sāditabbaṁ.


pli: Na pakatatto bhikkhu sīlavipattiyā anuddhaṁsetabbo,


pli: na ācāravipattiyā anuddhaṁsetabbo,


pli: na diṭṭhivipattiyā anuddhaṁsetabbo,


pli: na ājīvavipattiyā anuddhaṁsetabbo,


pli: na bhikkhu bhikkhūhi bhedetabbo,


pli: na gihiddhajo dhāretabbo,


pli: na titthiyaddhajo dhāretabbo,


pli: na titthiyā sevitabbā;


pli: bhikkhū sevitabbā,


pli: bhikkhusikkhāya sikkhitabbaṁ.


pli: Na pakatattena bhikkhunā saddhiṁ ekacchanne āvāse vatthabbaṁ,


pli: na ekacchanne anāvāse vatthabbaṁ,


pli: na ekacchanne āvāse vā anāvāse vā vatthabbaṁ,


pli: pakatattaṁ bhikkhuṁ disvā āsanā vuṭṭhātabbaṁ,


pli: na pakatatto bhikkhu āsādetabbo anto vā bahi vā.


pli: Na pakatattassa bhikkhuno uposatho ṭhapetabbo,


pli: na pavāraṇā ṭhapetabbā,


pli: na savacanīyaṁ kātabbaṁ,


pli: na anuvādo paṭṭhapetabbo,


pli: na okāso kāretabbo,


pli: na codetabbo,


pli: na sāretabbo,


pli: na bhikkhūhi sampayojetabban”ti.


pli: Āpattiyā adassane ukkhepanīyakamme tecattālīsavattaṁ niṭṭhitaṁ.


pli: Atha kho saṅgho channassa bhikkhuno, āpattiyā adassane, ukkhepanīyakammaṁ akāsi—


pli: asambhogaṁ saṅghena.


pli: So saṅghena, āpattiyā adassane, ukkhepanīyakammakato tamhā āvāsā aññaṁ āvāsaṁ agamāsi.


pli: Tattha bhikkhū neva abhivādesuṁ, na paccuṭṭhesuṁ, na añjalikammaṁ na sāmīcikammaṁ akaṁsu, na sakkariṁsu, na garuṁ kariṁsu, na mānesuṁ, na pūjesuṁ.


pli: So bhikkhūhi asakkariyamāno agarukariyamāno amāniyamāno apūjiyamāno asakkārapakato tamhāpi āvāsā aññaṁ āvāsaṁ agamāsi.


pli: Tatthapi bhikkhū neva abhivādesuṁ, na paccuṭṭhesuṁ, na añjalikammaṁ na sāmīcikammaṁ akaṁsu, na sakkariṁsu, na garuṁ kariṁsu, na mānesuṁ, na pūjesuṁ.


pli: So bhikkhūhi asakkariyamāno agarukariyamāno amāniyamāno apūjiyamāno asakkārapakato punadeva kosambiṁ paccāgañchi.


pli: So sammā vattati, lomaṁ pāteti, netthāraṁ vattati, bhikkhū upasaṅkamitvā evaṁ vadeti—


pli: “ahaṁ, āvuso, saṅghena, āpattiyā adassane, ukkhepanīyakammakato sammā vattāmi, lomaṁ pātemi, netthāraṁ vattāmi.


pli: Kathaṁ nu kho mayā paṭipajjitabban”ti?


pli: Bhikkhū bhagavato etamatthaṁ ārocesuṁ …pe….


pli: “Tena hi, bhikkhave, saṅgho channassa bhikkhuno, āpattiyā adassane, ukkhepanīyakammaṁ paṭippassambhetu.


pli: Pañcahi, bhikkhave, aṅgehi samannāgatassa bhikkhuno, āpattiyā adassane, ukkhepanīyakammaṁ nappaṭippassambhetabbaṁ.


pli: Upasampādeti, nissayaṁ deti, sāmaṇeraṁ upaṭṭhāpeti, bhikkhunovādakasammutiṁ sādiyati, sammatopi bhikkhuniyo ovadati—


pli: imehi kho, bhikkhave, pañcahaṅgehi samannāgatassa bhikkhuno, āpattiyā adassane, ukkhepanīyakammaṁ nappaṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno, āpattiyā adassane, ukkhepanīyakammaṁ nappaṭippassambhetabbaṁ.


pli: Yāya āpattiyā saṅghena, āpattiyā adassane, ukkhepanīyakammaṁ kataṁ hoti taṁ āpattiṁ āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ garahati, kammike garahati—


pli: Pakatattassa bhikkhuno abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ sādiyati—


pli: Pakatattassa bhikkhuno seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikammaṁ sādiyati—


pli: Pakatattaṁ bhikkhuṁ sīlavipattiyā anuddhaṁseti, ācāravipattiyā anuddhaṁseti, diṭṭhivipattiyā anuddhaṁseti, ājīvavipattiyā anuddhaṁseti, bhikkhuṁ bhikkhūhi bhedeti—


pli: Gihiddhajaṁ dhāreti, titthiyaddhajaṁ dhāreti, titthiye sevati;


pli: bhikkhū na sevati, bhikkhusikkhāya na sikkhati—


pli: Pakatattena bhikkhunā saddhiṁ ekacchanne āvāse vasati, ekacchanne anāvāse vasati, ekacchanne āvāse vā anāvāse vā vasati;


pli: pakatattaṁ bhikkhuṁ disvā āsanā na vuṭṭhāti;


pli: pakatattaṁ bhikkhuṁ āsādeti anto vā bahi vā—


pli: Aṭṭhahi, bhikkhave, aṅgehi samannāgatassa bhikkhuno, āpattiyā adassane, ukkhepanīyakammaṁ nappaṭippassambhetabbaṁ.


pli: Pakatattassa bhikkhuno uposathaṁ ṭhapeti, pavāraṇaṁ ṭhapeti, savacanīyaṁ karoti, anuvādaṁ paṭṭhapeti, okāsaṁ kāreti, codeti, sāreti, bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno, āpattiyā adassane, ukkhepanīyakammaṁ nappaṭippassambhetabbaṁ.


pli: Āpattiyā adassane ukkhepanīyakamme nappaṭippassambhetabbatecattālīsakaṁ niṭṭhitaṁ.


pli: 5.6. Paṭippassambhetabbatecattālīsaka


pli: Pañcahi, bhikkhave, aṅgehi samannāgatassa bhikkhuno, āpattiyā adassane, ukkhepanīyakammaṁ paṭippassambhetabbaṁ.


pli: Na upasampādeti, na nissayaṁ deti, na sāmaṇeraṁ upaṭṭhāpeti, na bhikkhunovādakasammutiṁ sādiyati, sammatopi bhikkhuniyo na ovadati—


pli: imehi kho, bhikkhave, pañcahaṅgehi samannāgatassa bhikkhuno, āpattiyā adassane, ukkhepanīyakammaṁ paṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno, āpattiyā adassane, ukkhepanīyakammaṁ paṭippassambhetabbaṁ.


pli: Yāya āpattiyā saṅghena āpattiyā adassane ukkhepanīyakammaṁ kataṁ hoti taṁ āpattiṁ na āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ na garahati, kammike na garahati—


pli: Na pakatattassa bhikkhuno abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ sādiyati—


pli: Na pakatattassa bhikkhuno seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikammaṁ sādiyati—


pli: Na pakatattaṁ bhikkhuṁ sīlavipattiyā anuddhaṁseti, na ācāravipattiyā anuddhaṁseti, na diṭṭhivipattiyā anuddhaṁseti, na ājīvavipattiyā anuddhaṁseti, na bhikkhuṁ bhikkhūhi bhedeti—


pli: Na gihiddhajaṁ dhāreti, na titthiyaddhajaṁ dhāreti, na titthiye sevati, bhikkhū sevati, bhikkhusikkhāya sikkhati—


pli: Na pakatattena bhikkhunā saddhiṁ ekacchanne āvāse vasati, na ekacchanne anāvāse vasati, na ekacchanne āvāse vā anāvāse vā vasati, pakatattaṁ bhikkhuṁ disvā āsanā vuṭṭhāti, na pakatattaṁ bhikkhuṁ āsādeti anto vā bahi vā—


pli: Aṭṭhahi, bhikkhave, aṅgehi samannāgatassa bhikkhuno, āpattiyā adassane, ukkhepanīyakammaṁ paṭippassambhetabbaṁ.


pli: Na pakatattassa bhikkhuno uposathaṁ ṭhapeti, na pavāraṇaṁ ṭhapeti, na savacanīyaṁ karoti, na anuvādaṁ paṭṭhapeti, na okāsaṁ kāreti, na codeti, na sāreti, na bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno, āpattiyā adassane, ukkhepanīyakammaṁ paṭippassambhetabbaṁ.


pli: Āpattiyā adassane ukkhepanīyakamme paṭippassambhetabbatecattālīsakaṁ niṭṭhitaṁ.


pli: Evañca pana, bhikkhave, paṭippassambhetabbaṁ.


pli: Tena, bhikkhave, channena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, bhante, saṅghena, āpattiyā adassane, ukkhepanīyakammakato sammā vattāmi, lomaṁ pātemi, netthāraṁ vattāmi, āpattiyā adassane ukkhepanīyassa kammassa paṭippassaddhiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ channo bhikkhu saṅghena, āpattiyā adassane, ukkhepanīyakammakato sammā vattati, lomaṁ pāteti, netthāraṁ vattati, āpattiyā adassane ukkhepanīyassa kammassa paṭippassaddhiṁ yācati.


pli: Yadi saṅghassa pattakallaṁ, saṅgho channassa bhikkhuno, āpattiyā adassane, ukkhepanīyakammaṁ paṭippassambheyya.


pli: Esā ñatti.


pli: Suṇātu me, bhante, saṅgho.


pli: Ayaṁ channo bhikkhu saṅghena, āpattiyā adassane, ukkhepanīyakammakato sammā vattati, lomaṁ pāteti, netthāraṁ vattati, āpattiyā adassane, ukkhepanīyassa kammassa paṭippassaddhiṁ yācati.


pli: Saṅgho channassa bhikkhuno, āpattiyā adassane, ukkhepanīyakammaṁ paṭippassambheti.


pli: Yassāyasmato khamati channassa bhikkhuno, āpattiyā adassane, ukkhepanīyassa kammassa paṭippassaddhi, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi—


pli: suṇātu me, bhante, saṅgho.


pli: Paṭippassaddhaṁ saṅghena channassa bhikkhuno, āpattiyā adassane, ukkhepanīyakammaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Āpattiyā adassane ukkhepanīyakammaṁ niṭṭhitaṁ pañcamaṁ.


pli: 6. Āpattiyāappaṭikammeukkhepanīyakamma


pli: Tena samayena buddho bhagavā kosambiyaṁ viharati ghositārāme.


pli: Tena kho pana samayena āyasmā channo āpattiṁ āpajjitvā na icchati āpattiṁ paṭikātuṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā channo āpattiṁ āpajjitvā na icchissati āpattiṁ paṭikātun”ti?


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, channo bhikkhu āpattiṁ āpajjitvā na icchati āpattiṁ paṭikātun”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ …pe…


pli: kathañhi nāma so, bhikkhave, moghapuriso āpattiṁ āpajjitvā na icchissati āpattiṁ paṭikātuṁ.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “tena hi, bhikkhave, saṅgho channassa bhikkhuno, āpattiyā appaṭikamme, ukkhepanīyakammaṁ karotu—


pli: asambhogaṁ saṅghena.


pli: Evañca pana, bhikkhave, kātabbaṁ—


pli: paṭhamaṁ channo bhikkhu codetabbo, codetvā sāretabbo, sāretvā āpattiṁ āropetabbo, āpattiṁ āropetvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ channo bhikkhu āpattiṁ āpajjitvā na icchati āpattiṁ paṭikātuṁ.


pli: Yadi saṅghassa pattakallaṁ, saṅgho channassa bhikkhuno, āpattiyā appaṭikamme, ukkhepanīyakammaṁ kareyya—


pli: Esā ñatti.


pli: Suṇātu me, bhante, saṅgho.


pli: Saṅgho channassa bhikkhuno, āpattiyā appaṭikamme, ukkhepanīyakammaṁ karoti—


pli: Yassāyasmato khamati channassa bhikkhuno, āpattiyā appaṭikamme, ukkhepanīyassa kammassa karaṇaṁ—


pli: asambhogaṁ saṅghena, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi—


pli: suṇātu me, bhante, saṅgho.


pli: Kataṁ saṅghena channassa bhikkhuno, āpattiyā appaṭikamme, ukkhepanīyakammaṁ—


pli: Khamati saṅghassa, tasmā tuṇhī, evametaṁ dhārayāmī’ti.


pli: Āvāsaparamparañca, bhikkhave, saṁsatha—


pli: ‘channo bhikkhu saṅghena āpattiyā appaṭikamme, ukkhepanīyakammakato—


pli: asambhogaṁ saṅghenā’ti.


pli: 6.1. Adhammakammadvādasaka


pli: Tīhi, bhikkhave, aṅgehi samannāgataṁ, āpattiyā appaṭikamme, ukkhepanīyakammaṁ adhammakammañca hoti, avinayakammañca, duvūpasantañca.


pli: Asammukhā kataṁ hoti, appaṭipucchā kataṁ hoti, appaṭiññāya kataṁ hoti—


pli: imehi kho, bhikkhave, tīhaṅgehi samannāgataṁ, āpattiyā appaṭikamme, ukkhepanīyakammaṁ adhammakammañca hoti, avinayakammañca, duvūpasantañca.


pli: Aparehipi, bhikkhave, tīhaṅgehi samannāgataṁ, āpattiyā appaṭikamme, ukkhepanīyakammaṁ adhammakammañca hoti, avinayakammañca, duvūpasantañca.


pli: Anāpattiyā kataṁ hoti, adesanāgāminiyā āpattiyā kataṁ hoti, desitāya āpattiyā kataṁ hoti …pe…


pli: acodetvā kataṁ hoti, asāretvā kataṁ hoti, āpattiṁ anāropetvā kataṁ hoti …pe…


pli: asammukhā kataṁ hoti, adhammena kataṁ hoti, vaggena kataṁ hoti …pe…


pli: appaṭipucchā kataṁ hoti, adhammena kataṁ hoti, vaggena kataṁ hoti …pe…


pli: appaṭiññāya kataṁ hoti, adhammena kataṁ hoti, vaggena kataṁ hoti …pe…


pli: anāpattiyā kataṁ hoti, adhammena kataṁ hoti, vaggena kataṁ hoti …pe…


pli: adesanāgāminiyā āpattiyā kataṁ hoti, adhammena kataṁ hoti, vaggena kataṁ hoti …pe…


pli: desitāya āpattiyā kataṁ hoti, adhammena kataṁ hoti, vaggena kataṁ hoti …pe…


pli: acodetvā kataṁ hoti, adhammena kataṁ hoti, vaggena kataṁ hoti …pe…


pli: asāretvā kataṁ hoti, adhammena kataṁ hoti, vaggena kataṁ hoti …pe…


pli: āpattiṁ anāropetvā kataṁ hoti, adhammena kataṁ hoti, vaggena kataṁ hoti—


pli: Āpattiyā appaṭikamme ukkhepanīyakamme adhammakammadvādasakaṁ niṭṭhitaṁ.


pli: 6.2. Dhammakammadvādasaka


pli: Tīhi, bhikkhave, aṅgehi samannāgataṁ, āpattiyā appaṭikamme, ukkhepanīyakammaṁ dhammakammañca hoti, vinayakammañca, suvūpasantañca.


pli: Sammukhā kataṁ hoti, paṭipucchā kataṁ hoti, paṭiññāya kataṁ hoti—


pli: imehi kho, bhikkhave, tīhaṅgehi samannāgataṁ, āpattiyā appaṭikamme, ukkhepanīyakammaṁ dhammakammañca hoti, vinayakammañca, suvūpasantañca.


pli: Aparehipi, bhikkhave, tīhaṅgehi samannāgataṁ, āpattiyā appaṭikamme, ukkhepanīyakammaṁ dhammakammañca hoti, vinayakammañca, suvūpasantañca.


pli: Āpattiyā kataṁ hoti, desanāgāminiyā āpattiyā kataṁ hoti, adesitāya āpattiyā kataṁ hoti …pe…


pli: codetvā kataṁ hoti, sāretvā kataṁ hoti, āpattiṁ āropetvā kataṁ hoti …pe…


pli: sammukhā kataṁ hoti, dhammena kataṁ hoti, samaggena kataṁ hoti …pe…


pli: paṭipucchā kataṁ hoti, dhammena kataṁ hoti, samaggena kataṁ hoti …pe…


pli: paṭiññāya kataṁ hoti, dhammena kataṁ hoti, samaggena kataṁ hoti …pe…


pli: āpattiyā kataṁ hoti, dhammena kataṁ hoti, samaggena kataṁ hoti …pe…


pli: desanāgāminiyā āpattiyā kataṁ hoti, dhammena kataṁ hoti, samaggena kataṁ hoti …pe…


pli: adesitāya āpattiyā kataṁ hoti, dhammena kataṁ hoti, samaggena kataṁ hoti …pe…


pli: codetvā kataṁ hoti, dhammena kataṁ hoti, samaggena kataṁ hoti …pe…


pli: sāretvā kataṁ hoti, dhammena kataṁ hoti, samaggena kataṁ hoti …pe…


pli: āpattiṁ āropetvā kataṁ hoti, dhammena kataṁ hoti, samaggena kataṁ hoti—


pli: Āpattiyā appaṭikamme ukkhepanīyakamme dhammakammadvādasakaṁ niṭṭhitaṁ.


pli: 6.3. Ākaṅkhamānachakka


pli: Tīhi, bhikkhave, aṅgehi samannāgatassa bhikkhuno, ākaṅkhamāno saṅgho, āpattiyā appaṭikamme, ukkhepanīyakammaṁ kareyya.


pli: Bhaṇḍanakārako hoti kalahakārako vivādakārako bhassakārako saṅghe adhikaraṇakārako;


pli: bālo hoti abyatto āpattibahulo anapadāno;


pli: gihisaṁsaṭṭho viharati ananulomikehi gihisaṁsaggehi—


pli: imehi kho, bhikkhave, tīhaṅgehi samannāgatassa bhikkhuno, ākaṅkhamāno saṅgho, āpattiyā appaṭikamme, ukkhepanīyakammaṁ kareyya.


pli: Aparehipi, bhikkhave, tīhaṅgehi samannāgatassa bhikkhuno, ākaṅkhamāno saṅgho, āpattiyā appaṭikamme, ukkhepanīyakammaṁ kareyya.


pli: Adhisīle sīlavipanno hoti, ajjhācāre ācāravipanno hoti, atidiṭṭhiyā diṭṭhivipanno hoti—


pli: Buddhassa avaṇṇaṁ bhāsati, dhammassa avaṇṇaṁ bhāsati, saṅghassa avaṇṇaṁ bhāsati—


pli: Tiṇṇaṁ, bhikkhave, bhikkhūnaṁ, ākaṅkhamāno saṅgho, āpattiyā appaṭikamme, ukkhepanīyakammaṁ kareyya.


pli: Eko bhaṇḍanakārako hoti kalahakārako vivādakārako bhassakārako saṅghe adhikaraṇakārako;


pli: eko bālo hoti abyatto āpattibahulo anapadāno;


pli: eko gihisaṁsaṭṭho viharati ananulomikehi gihisaṁsaggehi—


pli: imesaṁ kho, bhikkhave, tiṇṇaṁ bhikkhūnaṁ, ākaṅkhamāno saṅgho, āpattiyā appaṭikamme, ukkhepanīyakammaṁ kareyya.


pli: Aparesampi, bhikkhave, tiṇṇaṁ bhikkhūnaṁ, ākaṅkhamāno saṅgho, āpattiyā appaṭikamme, ukkhepanīyakammaṁ kareyya.


pli: Eko adhisīle sīlavipanno hoti, eko ajjhācāre ācāravipanno hoti, eko atidiṭṭhiyā diṭṭhivipanno hoti—


pli: Eko buddhassa avaṇṇaṁ bhāsati, eko dhammassa avaṇṇaṁ bhāsati, eko saṅghassa avaṇṇaṁ bhāsati—


pli: Āpattiyā appaṭikamme ukkhepanīyakamme ākaṅkhamānachakkaṁ niṭṭhitaṁ.


pli: 6.4. Tecattālīsavatta


pli: Āpattiyā appaṭikamme ukkhepanīyakammakatena, bhikkhave, bhikkhunā sammā vattitabbaṁ.


pli: Tatrāyaṁ sammāvattanā—


pli: na upasampādetabbaṁ,


pli: na nissayo dātabbo,


pli: na sāmaṇero upaṭṭhāpetabbo,


pli: na bhikkhunovādakasammuti sāditabbā,


pli: sammatenapi bhikkhuniyo na ovaditabbā.


pli: Yāya āpattiyā saṅghena, āpattiyā appaṭikamme, ukkhepanīyakammaṁ kataṁ hoti sā āpatti na āpajjitabbā,


pli: aññā vā tādisikā,


pli: tato vā pāpiṭṭhatarā;


pli: kammaṁ na garahitabbaṁ,


pli: kammikā na garahitabbā.


pli: Na pakatattassa bhikkhuno abhivādanaṁ,


pli: paccuṭṭhānaṁ,


pli: añjalikammaṁ,


pli: sāmīcikammaṁ,


pli: āsanābhihāro,


pli: seyyābhihāro,


pli: pādodakaṁ pādapīṭhaṁ,


pli: pādakathalikaṁ,


pli: pattacīvarappaṭiggahaṇaṁ,


pli: nahāne piṭṭhiparikammaṁ sāditabbaṁ.


pli: Na pakatatto bhikkhu sīlavipattiyā anuddhaṁsetabbo,


pli: na ācāravipattiyā anuddhaṁsetabbo,


pli: na diṭṭhivipattiyā anuddhaṁsetabbo,


pli: na ājīvavipattiyā anuddhaṁsetabbo,


pli: na bhikkhu bhikkhūhi bhedetabbo.


pli: Na gihiddhajo dhāretabbo,


pli: na titthiyaddhajo dhāretabbo,


pli: na titthiyā sevitabbā;


pli: bhikkhū sevitabbā,


pli: bhikkhusikkhāya sikkhitabbaṁ.


pli: Na pakatattena bhikkhunā saddhiṁ ekacchanne āvāse vatthabbaṁ,


pli: na ekacchanne anāvāse vatthabbaṁ,


pli: na ekacchanne āvāse vā anāvāse vā vatthabbaṁ,


pli: pakatattaṁ bhikkhuṁ disvā āsanā vuṭṭhātabbaṁ,


pli: na pakatatto bhikkhu āsādetabbo anto vā bahi vā.


pli: Na pakatattassa bhikkhuno uposatho ṭhapetabbo,


pli: na pavāraṇā ṭhapetabbā,


pli: na savacanīyaṁ kātabbaṁ,


pli: na anuvādo paṭṭhapetabbo,


pli: na okāso kāretabbo,


pli: na codetabbo,


pli: na sāretabbo,


pli: na bhikkhūhi sampayojetabban”ti.


pli: Āpattiyā appaṭikamme ukkhepanīyakamme tecattālīsavattaṁ niṭṭhitaṁ.


pli: Atha kho saṅgho channassa bhikkhuno, āpattiyā appaṭikamme, ukkhepanīyakammaṁ akāsi—


pli: asambhogaṁ saṅghena.


pli: So saṅghena, āpattiyā appaṭikamme, ukkhepanīyakammakato tamhā āvāsā aññaṁ āvāsaṁ agamāsi.


pli: Tattha bhikkhū neva abhivādesuṁ, na paccuṭṭhesuṁ, na añjalikammaṁ na sāmīcikammaṁ akaṁsu, na sakkariṁsu, na garuṁ kariṁsu, na mānesuṁ, na pūjesuṁ.


pli: So bhikkhūhi asakkariyamāno agarukariyamāno amāniyamāno apūjiyamāno asakkārapakato tamhāpi āvāsā aññaṁ āvāsaṁ agamāsi.


pli: Tatthapi bhikkhū neva abhivādesuṁ, na paccuṭṭhesuṁ, na añjalikammaṁ na sāmīcikammaṁ akaṁsu, na sakkariṁsu, na garuṁ kariṁsu, na mānesuṁ, na pūjesuṁ.


pli: So bhikkhūhi asakkariyamāno agarukariyamāno amāniyamāno apūjiyamāno asakkārapakato punadeva kosambiṁ paccāgañchi.


pli: So sammā vattati, lomaṁ pāteti, netthāraṁ vattati, bhikkhū upasaṅkamitvā evaṁ vadeti—


pli: “ahaṁ, āvuso, saṅghena, āpattiyā appaṭikamme, ukkhepanīyakammakato sammā vattāmi, lomaṁ pātemi, netthāraṁ vattāmi.


pli: Kathaṁ nu kho mayā paṭipajjitabban”ti?


pli: Bhikkhū bhagavato etamatthaṁ ārocesuṁ …pe….


pli: “Tena hi, bhikkhave, saṅgho channassa bhikkhuno, āpattiyā appaṭikamme, ukkhepanīyakammaṁ paṭippassambhetu.


pli: Pañcahi, bhikkhave, aṅgehi samannāgatassa bhikkhuno, āpattiyā appaṭikamme, ukkhepanīyakammaṁ nappaṭippassambhetabbaṁ.


pli: Upasampādeti, nissayaṁ deti, sāmaṇeraṁ upaṭṭhāpeti, bhikkhunovādakasammutiṁ sādiyati, sammatopi bhikkhuniyo ovadati—


pli: imehi kho, bhikkhave, pañcahaṅgehi samannāgatassa bhikkhuno, āpattiyā appaṭikamme, ukkhepanīyakammaṁ nappaṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno, āpattiyā appaṭikamme, ukkhepanīyakammaṁ nappaṭippassambhetabbaṁ.


pli: Yāya āpattiyā saṅghena, āpattiyā appaṭikamme, ukkhepanīyakammaṁ kataṁ hoti taṁ āpattiṁ āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ garahati, kammike garahati …pe…


pli: pakatattassa bhikkhuno abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ sādiyati …pe…


pli: pakatattassa bhikkhuno seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikammaṁ sādiyati …pe…


pli: pakatattaṁ bhikkhuṁ sīlavipattiyā anuddhaṁseti, ācāravipattiyā anuddhaṁseti, diṭṭhivipattiyā anuddhaṁseti, ājīvavipattiyā anuddhaṁseti, bhikkhuṁ bhikkhūhi bhedeti …pe…


pli: gihiddhajaṁ dhāreti, titthiyaddhajaṁ dhāreti, titthiye sevati, bhikkhū na sevati, bhikkhusikkhāya na sikkhati …pe…


pli: pakatattena bhikkhunā saddhiṁ ekacchanne āvāse vasati, ekacchanne anāvāse vasati, ekacchanne āvāse vā anāvāse vā vasati, pakatattaṁ bhikkhuṁ disvā āsanā na vuṭṭhāti, pakatattaṁ bhikkhuṁ āsādeti anto vā bahi vā—


pli: Aṭṭhahi, bhikkhave, aṅgehi samannāgatassa bhikkhuno, āpattiyā appaṭikamme, ukkhepanīyakammaṁ nappaṭippassambhetabbaṁ.


pli: Pakatattassa bhikkhuno uposathaṁ ṭhapeti, pavāraṇaṁ ṭhapeti, savacanīyaṁ karoti, anuvādaṁ paṭṭhapeti, okāsaṁ kāreti, codeti, sāreti, bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno, āpattiyā appaṭikamme, ukkhepanīyakammaṁ nappaṭippassambhetabbaṁ.


pli: Āpattiyā appaṭikamme ukkhepanīyakamme nappaṭippassambhetabbatecattālīsakaṁ niṭṭhitaṁ.


pli: 6.6. Paṭippassambhetabbatecattālīsaka


pli: Pañcahi, bhikkhave, aṅgehi samannāgatassa bhikkhuno, āpattiyā appaṭikamme, ukkhepanīyakammaṁ paṭippassambhetabbaṁ.


pli: Na upasampādeti, na nissayaṁ deti, na sāmaṇeraṁ upaṭṭhāpeti, na bhikkhunovādakasammutiṁ sādiyati, sammatopi bhikkhuniyo na ovadati—


pli: imehi kho, bhikkhave, pañcahaṅgehi samannāgatassa bhikkhuno, āpattiyā appaṭikamme, ukkhepanīyakammaṁ paṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno, āpattiyā appaṭikamme, ukkhepanīyakammaṁ paṭippassambhetabbaṁ.


pli: Yāya āpattiyā saṅghena, āpattiyā appaṭikamme, ukkhepanīyakammaṁ kataṁ hoti taṁ āpattiṁ na āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ na garahati, kammike na garahati …pe…


pli: na pakatattassa bhikkhuno abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ sādiyati …pe…


pli: na pakatattassa bhikkhuno seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikammaṁ sādiyati …pe…


pli: na pakatattaṁ bhikkhuṁ sīlavipattiyā anuddhaṁseti, na ācāravipattiyā anuddhaṁseti, na diṭṭhivipattiyā anuddhaṁseti, na ājīvavipattiyā anuddhaṁseti, na bhikkhuṁ bhikkhūhi bhedeti …pe…


pli: na gihiddhajaṁ dhāreti, na titthiyaddhajaṁ dhāreti, na titthiye sevati, bhikkhū sevati, bhikkhusikkhāya sikkhati …pe…


pli: na pakatattena bhikkhunā saddhiṁ ekacchanne āvāse vasati, na ekacchanne anāvāse vasati, na ekacchanne āvāse vā anāvāse vā vasati, pakatattaṁ bhikkhuṁ disvā āsanā vuṭṭhāti, na pakatattaṁ bhikkhuṁ āsādeti anto vā bahi vā—


pli: Aṭṭhahi, bhikkhave, aṅgehi samannāgatassa bhikkhuno, āpattiyā appaṭikamme, ukkhepanīyakammaṁ paṭippassambhetabbaṁ.


pli: Na pakatattassa bhikkhuno uposathaṁ ṭhapeti, na pavāraṇaṁ ṭhapeti, na savacanīyaṁ karoti, na anuvādaṁ paṭṭhapeti, na okāsaṁ kāreti, na codeti, na sāreti, na bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno, āpattiyā appaṭikamme, ukkhepanīyakammaṁ paṭippassambhetabbaṁ.


pli: Āpattiyā appaṭikamme ukkhepanīyakamme paṭippassambhetabbatecattālīsakaṁ niṭṭhitaṁ.


pli: Evañca pana, bhikkhave, paṭippassambhetabbaṁ.


pli: Tena bhikkhave, channena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, bhante, saṅghena āpattiyā appaṭikamme ukkhepanīyakammakato sammā vattāmi, lomaṁ pātemi, netthāraṁ vattāmi, āpattiyā appaṭikamme ukkhepanīyassa kammassa paṭippassaddhiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ channo bhikkhu saṅghena, āpattiyā appaṭikamme, ukkhepanīyakammakato sammā vattati, lomaṁ pāteti, netthāraṁ vattati, āpattiyā appaṭikamme ukkhepanīyassa kammassa paṭippassaddhiṁ yācati.


pli: Yadi saṅghassa pattakallaṁ, saṅgho channassa bhikkhuno, āpattiyā appaṭikamme, ukkhepanīyakammaṁ paṭippassambheyya.


pli: Esā ñatti.


pli: Suṇātu me, bhante, saṅgho.


pli: Saṅgho channassa bhikkhuno, āpattiyā appaṭikamme, ukkhepanīyakammaṁ paṭippassambheti.


pli: Yassāyasmato khamati channassa bhikkhuno, āpattiyā appaṭikamme, ukkhepanīyassa kammassa paṭippassaddhi, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi—


pli: suṇātu me, bhante, saṅgho.


pli: Ayaṁ channo bhikkhu saṅghena, āpattiyā appaṭikamme, ukkhepanīyakammakato sammā vattati, lomaṁ pāteti, netthāraṁ vattati, āpattiyā appaṭikamme, ukkhepanīyassa kammassa paṭippassaddhiṁ yācati.


pli: Paṭippassaddhaṁ saṅghena channassa bhikkhuno, āpattiyā appaṭikamme, ukkhepanīyakammaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Āpattiyā appaṭikamme ukkhepanīyakammaṁ niṭṭhitaṁ chaṭṭhaṁ.


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena ariṭṭhassa nāma bhikkhuno gaddhabādhipubbassa evarūpaṁ pāpakaṁ diṭṭhigataṁ uppannaṁ hoti—


pli: “tathāhaṁ bhagavatā dhammaṁ desitaṁ ājānāmi yathā yeme antarāyikā dhammā vuttā bhagavatā te paṭisevato nālaṁ antarāyāyā”ti.


pli: Assosuṁ kho sambahulā bhikkhū ariṭṭhassa nāma kira bhikkhuno gaddhabādhipubbassa evarūpaṁ pāpakaṁ diṭṭhigataṁ uppannaṁ—


pli: “Tathāhaṁ bhagavatā dhammaṁ desitaṁ ājānāmi yathā yeme antarāyikā dhammā vuttā bhagavatā te paṭisevato nālaṁ antarāyāyā”ti.


pli: Atha kho te bhikkhū yena ariṭṭho bhikkhu gaddhabādhipubbo tenupasaṅkamiṁsu.


pli: Upasaṅkamitvā ariṭṭhaṁ bhikkhuṁ gaddhabādhipubbaṁ etadavocuṁ—


pli: “saccaṁ kira te, āvuso ariṭṭha, evarūpaṁ pāpakaṁ diṭṭhigataṁ uppannaṁ—


pli: tathāhaṁ bhagavatā dhammaṁ desitaṁ ājānāmi yathā yeme antarāyikā dhammā vuttā bhagavatā te paṭisevato nālaṁ antarāyāyā”ti?


pli: “Evaṁ byā kho ahaṁ, āvuso, bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā te paṭisevato nālaṁ antarāyāyā”ti.


pli: “Māvuso ariṭṭha, evaṁ avaca.


pli: Mā bhagavantaṁ abbhācikkhi.


pli: Na hi sādhu bhagavato abbhakkhānaṁ.


pli: Na hi bhagavā evaṁ vadeyya.


pli: Anekapariyāyenāvuso ariṭṭha, antarāyikā dhammā antarāyikā vuttā bhagavatā.


pli: Alañca pana te paṭisevato antarāyāya.


pli: Appassādā kāmā vuttā bhagavatā, bahudukkhā bahupāyāsā, ādīnavo ettha bhiyyo.


pli: Aṭṭhikaṅkalūpamā kāmā vuttā bhagavatā, bahudukkhā bahupāyāsā, ādīnavo ettha bhiyyo.


pli: Maṁsapesūpamā kāmā vuttā bhagavatā …pe…


pli: tiṇukkūpamā kāmā vuttā bhagavatā …pe…


pli: aṅgārakāsūpamā kāmā vuttā bhagavatā …


pli: supinakūpamā kāmā vuttā bhagavatā …


pli: yācitakūpamā kāmā vuttā bhagavatā …


pli: rukkhaphalūpamā kāmā vuttā bhagavatā …


pli: asisūnūpamā kāmā vuttā bhagavatā …


pli: sattisūlūpamā kāmā vuttā bhagavatā …


pli: sappasirūpamā kāmā vuttā bhagavatā, bahudukkhā bahupāyāsā, ādīnavo ettha bhiyyo”ti.


pli: Evampi kho ariṭṭho bhikkhu gaddhabādhipubbo tehi bhikkhūhi vuccamāno tatheva taṁ pāpakaṁ diṭṭhigataṁ thāmasā parāmāsā abhinivissa voharati—


pli: “evaṁ byā kho ahaṁ, āvuso, bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā te paṭisevato nālaṁ antarāyāyā”ti.


pli: Yato ca kho te bhikkhū nāsakkhiṁsu ariṭṭhaṁ bhikkhuṁ gaddhabādhipubbaṁ etasmā pāpakā diṭṭhigatā vivecetuṁ, atha kho te bhikkhū yena bhagavā tenupasaṅkamiṁsu, upasaṅkamitvā bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā ariṭṭhaṁ bhikkhuṁ gaddhabādhipubbaṁ paṭipucchi—


pli: “saccaṁ kira te, ariṭṭha, evarūpaṁ pāpakaṁ diṭṭhigataṁ uppannaṁ—


pli: tathāhaṁ bhagavatā dhammaṁ desitaṁ ājānāmi yathā yeme antarāyikā dhammā vuttā bhagavatā te paṭisevato nālaṁ antarāyāyā”ti?


pli: “Evaṁ byā kho ahaṁ, bhante, bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā te paṭisevato nālaṁ antarāyāyā”ti.


pli: “Kassa nu kho nāma tvaṁ, moghapurisa, mayā evaṁ dhammaṁ desitaṁ ājānāsi?


pli: Nanu mayā, moghapurisa, anekapariyāyena antarāyikā dhammā antarāyikā vuttā?


pli: Alañca pana te paṭisevato antarāyāya.


pli: Appassādā kāmā vuttā mayā, bahudukkhā bahupāyāsā, ādīnavo ettha bhiyyo.


pli: Aṭṭhikaṅkalūpamā kāmā vuttā mayā, bahudukkhā bahupāyāsā, ādīnavo ettha bhiyyo.


pli: Maṁsapesūpamā kāmā vuttā mayā …pe…


pli: tiṇukkūpamā kāmā vuttā mayā …


pli: aṅgārakāsūpamā kāmā vuttā mayā …


pli: supinakūpamā kāmā vuttā mayā …


pli: yācitakūpamā kāmā vuttā mayā …


pli: rukkhaphalūpamā kāmā vuttā mayā …


pli: asisūnūpamā kāmā vuttā mayā …


pli: sattisūlūpamā kāmā vuttā mayā …


pli: sappasirūpamā kāmā vuttā mayā, bahudukkhā bahupāyāsā, ādīnavo ettha bhiyyo.


pli: Atha ca pana tvaṁ, moghapurisa, attanā duggahitena amhe ceva abbhācikkhasi, attānañca khaṇasi, bahuñca apuññaṁ pasavasi.


pli: Tañhi te, moghapurisa, bhavissati dīgharattaṁ ahitāya dukkhāya.


pli: Netaṁ, moghapurisa, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “tena hi, bhikkhave, saṅgho ariṭṭhassa bhikkhuno gaddhabādhipubbassa, pāpikāya diṭṭhiyā appaṭinissagge, ukkhepanīyakammaṁ karotu—


pli: asambhogaṁ saṅghena.


pli: Evañca pana, bhikkhave, kātabbaṁ—


pli: paṭhamaṁ ariṭṭho bhikkhu codetabbo, codetvā sāretabbo, sāretvā āpattiṁ āropetabbo, āpattiṁ āropetvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ariṭṭhassa bhikkhuno gaddhabādhipubbassa evarūpaṁ pāpakaṁ diṭṭhigataṁ uppannaṁ—


pli: tathāhaṁ bhagavatā dhammaṁ desitaṁ ājānāmi yathā yeme antarāyikā dhammā vuttā bhagavatā te paṭisevato nālaṁ antarāyāyāti.


pli: So taṁ diṭṭhiṁ na paṭinissajjati.


pli: Yadi saṅghassa pattakallaṁ, saṅgho ariṭṭhassa bhikkhuno gaddhabādhipubbassa, pāpikāya diṭṭhiyā appaṭinissagge, ukkhepanīyakammaṁ kareyya—


pli: Esā ñatti.


pli: Suṇātu me, bhante, saṅgho.


pli: Saṅgho ariṭṭhassa bhikkhuno gaddhabādhipubbassa, pāpikāya diṭṭhiyā appaṭinissagge, ukkhepanīyakammaṁ karoti—


pli: Yassāyasmato khamati ariṭṭhassa bhikkhuno gaddhabādhipubbassa, pāpikāya diṭṭhiyā appaṭinissagge, ukkhepanīyassa kammassa karaṇaṁ—


pli: asambhogaṁ saṅghena, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi—


pli: suṇātu me, bhante, saṅgho.


pli: asambhogaṁ saṅghena.


pli: Kataṁ saṅghena ariṭṭhassa bhikkhuno gaddhabādhipubbassa, pāpikāya diṭṭhiyā appaṭinissagge, ukkhepanīyakammaṁ—


pli: Khamati saṅghassa, tasmā tuṇhī, evametaṁ dhārayāmī’ti.


pli: Āvāsaparamparañca, bhikkhave, saṁsatha—


pli: ‘ariṭṭho bhikkhu gaddhabādhipubbo, saṅghena pāpikāya diṭṭhiyā appaṭinissagge, ukkhepanīyakammakato—


pli: asambhogaṁ saṅghenā’”ti.


pli: 7.1. Adhammakammadvādasaka


pli: “Tīhi, bhikkhave, aṅgehi samannāgataṁ, pāpikāya diṭṭhiyā appaṭinissagge, ukkhepanīyakammaṁ adhammakammañca hoti, avinayakammañca, duvūpasantañca.


pli: Asammukhā kataṁ hoti, appaṭipucchā kataṁ hoti, appaṭiññāya kataṁ hoti—


pli: imehi kho, bhikkhave, tīhaṅgehi samannāgataṁ, pāpikāya diṭṭhiyā appaṭinissagge, ukkhepanīyakammaṁ adhammakammañca hoti, avinayakammañca, duvūpasantañca.


pli: Aparehipi, bhikkhave, tīhaṅgehi samannāgataṁ, pāpikāya diṭṭhiyā appaṭinissagge, ukkhepanīyakammaṁ adhammakammañca hoti, avinayakammañca, duvūpasantañca.


pli: Anāpattiyā kataṁ hoti, adesanāgāminiyā āpattiyā kataṁ hoti, desitāya āpattiyā kataṁ hoti …pe…


pli: acodetvā kataṁ hoti, asāretvā kataṁ hoti, āpattiṁ anāropetvā kataṁ hoti …pe…


pli: asammukhā kataṁ hoti, adhammena kataṁ hoti, vaggena kataṁ hoti …pe…


pli: appaṭipucchā kataṁ hoti, adhammena kataṁ hoti, vaggena kataṁ hoti …pe…


pli: appaṭiññāya kataṁ hoti, adhammena kataṁ hoti, vaggena kataṁ hoti …pe…


pli: anāpattiyā kataṁ hoti, adhammena kataṁ hoti, vaggena kataṁ hoti …pe…


pli: adesanāgāminiyā āpattiyā kataṁ hoti, adhammena kataṁ hoti, vaggena kataṁ hoti …pe…


pli: desitāya āpattiyā kataṁ hoti, adhammena kataṁ hoti, vaggena kataṁ hoti …pe…


pli: acodetvā kataṁ hoti, adhammena kataṁ hoti, vaggena kataṁ hoti …pe…


pli: asāretvā kataṁ hoti, adhammena kataṁ hoti, vaggena kataṁ hoti …pe…


pli: āpattiṁ anāropetvā kataṁ hoti, adhammena kataṁ hoti, vaggena kataṁ hoti—


pli: Pāpikāya diṭṭhiyā appaṭinissagge ukkhepanīyakamme adhammakammadvādasakaṁ niṭṭhitaṁ.


pli: 7.2. Dhammakammadvādasaka


pli: Tīhi, bhikkhave, aṅgehi samannāgataṁ, pāpikāya diṭṭhiyā appaṭinissagge, ukkhepanīyakammaṁ dhammakammañca hoti, vinayakammañca, suvūpasantañca.


pli: Sammukhā kataṁ hoti, paṭipucchā kataṁ hoti, paṭiññāya kataṁ hoti—


pli: imehi kho, bhikkhave, tīhaṅgehi samannāgataṁ, pāpikāya diṭṭhiyā appaṭinissagge, ukkhepanīyakammaṁ dhammakammañca hoti, vinayakammañca, suvūpasantañca.


pli: Aparehipi, bhikkhave, tīhaṅgehi samannāgataṁ, pāpikāya diṭṭhiyā appaṭinissagge, ukkhepanīyakammaṁ dhammakammañca hoti, vinayakammañca, suvūpasantañca.


pli: Āpattiyā kataṁ hoti, desanāgāminiyā āpattiyā kataṁ hoti, adesitāya āpattiyā kataṁ hoti …pe…


pli: codetvā kataṁ hoti, sāretvā kataṁ hoti, āpattiṁ āropetvā kataṁ hoti …pe…


pli: sammukhā kataṁ hoti, dhammena kataṁ hoti, samaggena kataṁ hoti …pe…


pli: paṭipucchā kataṁ hoti, dhammena kataṁ hoti, samaggena kataṁ hoti …pe…


pli: paṭiññāya kataṁ hoti, dhammena kataṁ hoti, samaggena kataṁ hoti …pe…


pli: āpattiyā kataṁ hoti, dhammena kataṁ hoti, samaggena kataṁ hoti …pe…


pli: desanāgāminiyā āpattiyā kataṁ hoti, dhammena kataṁ hoti, samaggena kataṁ hoti …pe…


pli: adesitāya āpattiyā kataṁ hoti, dhammena kataṁ hoti, samaggena kataṁ hoti …pe…


pli: codetvā kataṁ hoti, dhammena kataṁ hoti, samaggena kataṁ hoti …pe…


pli: sāretvā kataṁ hoti, dhammena kataṁ hoti, samaggena kataṁ hoti …pe…


pli: āpattiṁ āropetvā kataṁ hoti, dhammena kataṁ hoti, samaggena kataṁ hoti—


pli: Pāpikāya diṭṭhiyā appaṭinissagge ukkhepanīyakamme dhammakammadvādasakaṁ niṭṭhitaṁ.


pli: 7.3. Ākaṅkhamānachakka


pli: Tīhi, bhikkhave, aṅgehi samannāgatassa bhikkhuno, ākaṅkhamāno saṅgho, pāpikāya diṭṭhiyā appaṭinissagge, ukkhepanīyakammaṁ kareyya.


pli: Bhaṇḍanakārako hoti kalahakārako vivādakārako bhassakārako saṅghe adhikaraṇakārako;


pli: bālo hoti abyatto āpattibahulo anapadāno;


pli: gihisaṁsaṭṭho viharati ananulomikehi gihisaṁsaggehi—


pli: imehi kho, bhikkhave, tīhaṅgehi samannāgatassa bhikkhuno, ākaṅkhamāno saṅgho, pāpikāya diṭṭhiyā appaṭinissagge, ukkhepanīyakammaṁ kareyya.


pli: Aparehipi, bhikkhave, tīhaṅgehi samannāgatassa bhikkhuno, ākaṅkhamāno saṅgho, pāpikāya diṭṭhiyā appaṭinissagge, ukkhepanīyakammaṁ kareyya.


pli: Adhisīle sīlavipanno hoti, ajjhācāre ācāravipanno hoti, atidiṭṭhiyā diṭṭhivipanno hoti—


pli: Buddhassa avaṇṇaṁ bhāsati, dhammassa avaṇṇaṁ bhāsati, saṅghassa avaṇṇaṁ bhāsati—


pli: Tiṇṇaṁ, bhikkhave, bhikkhūnaṁ, ākaṅkhamāno saṅgho, pāpikāya diṭṭhiyā appaṭinissagge, ukkhepanīyakammaṁ kareyya.


pli: Eko bhaṇḍanakārako hoti kalahakārako vivādakārako bhassakārako saṅghe adhikaraṇakārako;


pli: eko bālo hoti abyatto āpattibahulo anapadāno;


pli: eko gihisaṁsaṭṭho viharati ananulomikehi gihisaṁsaggehi—


pli: imesaṁ kho, bhikkhave, tiṇṇaṁ bhikkhūnaṁ, ākaṅkhamāno saṅgho, pāpikāya diṭṭhiyā appaṭinissagge, ukkhepanīyakammaṁ kareyya.


pli: Aparesampi, bhikkhave, tiṇṇaṁ bhikkhūnaṁ, ākaṅkhamāno saṅgho, pāpikāya diṭṭhiyā appaṭinissagge, ukkhepanīyakammaṁ kareyya.


pli: Eko adhisīle sīlavipanno hoti, eko ajjhācāre ācāravipanno hoti, eko atidiṭṭhiyā diṭṭhivipanno hoti—


pli: Eko buddhassa avaṇṇaṁ bhāsati, eko dhammassa avaṇṇaṁ bhāsati, eko saṅghassa avaṇṇaṁ bhāsati—


pli: imesaṁ kho, bhikkhave, tiṇṇaṁ bhikkhūnaṁ, ākaṅkhamāno saṅgho, pāpikāya diṭṭhiyā appaṭinissage, ukkhepanīyakammaṁ kareyya.


pli: Pāpikāya diṭṭhiyā appaṭinissage ukkhepanīyakamme ākaṅkhamānachakkaṁ niṭṭhitaṁ.


pli: 7.4. Tecattālīsavatta


pli: Pāpikāya diṭṭhiyā appaṭinissagge ukkhepanīyakammakatena, bhikkhave, bhikkhunā sammā vattitabbaṁ.


pli: Tatrāyaṁ sammāvattanā—


pli: na upasampādetabbaṁ,


pli: na nissayo dātabbo,


pli: na sāmaṇero upaṭṭhāpetabbo,


pli: na bhikkhunovādakasammuti sāditabbā,


pli: sammatenapi bhikkhuniyo na ovaditabbā.


pli: Yāya āpattiyā saṅghena, pāpikāya diṭṭhiyā appaṭinissagge, ukkhepanīyakammaṁ kataṁ hoti sā āpatti na āpajjitabbā,


pli: aññā vā tādisikā,


pli: tato vā pāpiṭṭhatarā;


pli: kammaṁ na garahitabbaṁ,


pli: kammikā na garahitabbā …pe…,


pli: na pakatattassa bhikkhuno uposatho ṭhapetabbo,


pli: na pavāraṇā ṭhapetabbā,


pli: na savacanīyaṁ kātabbaṁ,


pli: na anuvādo paṭṭhapetabbo,


pli: na okāso kāretabbo,


pli: na codetabbo,


pli: na sāretabbo,


pli: na bhikkhūhi sampayojetabban”ti.


pli: Pāpikāya diṭṭhiyā appaṭinissagge ukkhepanīyakamme tecattālīsavattaṁ niṭṭhitaṁ.


pli: Atha kho saṅgho ariṭṭhassa bhikkhuno gaddhabādhipubbassa, pāpikāya diṭṭhiyā appaṭinissagge, ukkhepanīyakammaṁ akāsi—


pli: asambhogaṁ saṅghena.


pli: So saṅghena, pāpikāya diṭṭhiyā appaṭinissagge, ukkhepanīyakammakato vibbhami.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma ariṭṭho bhikkhu gaddhabādhipubbo saṅghena, pāpikāya diṭṭhiyā appaṭinissagge, ukkhepanīyakammakato vibbhamissatī”ti?


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, ariṭṭho bhikkhu gaddhabādhipubbo saṅghena, pāpikāya diṭṭhiyā appaṭinissagge, ukkhepanīyakammakato vibbhamatī”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ …pe…


pli: kathañhi nāma so, bhikkhave, moghapuriso saṅghena, pāpikāya diṭṭhiyā appaṭinissagge, ukkhepanīyakammakato vibbhamissati?


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “tena hi, bhikkhave, saṅgho, pāpikāya diṭṭhiyā appaṭinissagge, ukkhepanīyakammaṁ paṭippassambhetu.


pli: Pañcahi, bhikkhave, aṅgehi samannāgatassa bhikkhuno, pāpikāya diṭṭhiyā appaṭinissagge, ukkhepanīyakammaṁ nappaṭippassambhetabbaṁ.


pli: Upasampādeti, nissayaṁ deti, sāmaṇeraṁ upaṭṭhāpeti, bhikkhunovādakasammutiṁ sādiyati, sammatopi bhikkhuniyo ovadati—


pli: imehi kho, bhikkhave, pañcahaṅgehi samannāgatassa bhikkhuno, pāpikāya diṭṭhiyā appaṭinissage, ukkhepanīyakammaṁ nappaṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno, pāpikāya diṭṭhiyā appaṭinissagge, ukkhepanīyakammaṁ nappaṭippassambhetabbaṁ.


pli: Yāya āpattiyā saṅghena pāpikāya diṭṭhiyā appaṭinissagge ukkhepanīyakammaṁ kataṁ hoti taṁ āpattiṁ āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ garahati, kammike garahati—


pli: imehi kho, bhikkhave, pañcahaṅgehi samannāgatassa bhikkhuno, pāpikāya diṭṭhiyā appaṭinissagge, ukkhepanīyakammaṁ nappaṭippassambhetabbaṁ …


pli: pe….


pli: Aṭṭhahi, bhikkhave, aṅgehi samannāgatassa bhikkhuno, pāpikāya diṭṭhiyā appaṭinissagge, ukkhepanīyakammaṁ nappaṭippassambhetabbaṁ.


pli: Pakatattassa bhikkhuno uposathaṁ ṭhapeti, pavāraṇaṁ ṭhapeti, savacanīyaṁ karoti, anuvādaṁ paṭṭhapeti, okāsaṁ kāreti, codeti, sāreti, bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno, pāpikāya diṭṭhiyā appaṭinissagge, ukkhepanīyakammaṁ nappaṭippassambhetabbaṁ.


pli: Pāpikāya diṭṭhiyā appaṭinissagge ukkhepanīyakamme nappaṭippassambhetabbatecattālīsakaṁ niṭṭhitaṁ.


pli: 7.6. Paṭippassambhetabbatecattālīsaka


pli: Pañcahi, bhikkhave, aṅgehi samannāgatassa bhikkhuno, pāpikāya diṭṭhiyā appaṭinissagge, ukkhepanīyakammaṁ paṭippassambhetabbaṁ.


pli: Na upasampādeti, na nissayaṁ deti, na sāmaṇeraṁ upaṭṭhāpeti, na bhikkhunovādakasammutiṁ sādiyati, sammatopi bhikkhuniyo na ovadati—


pli: imehi kho, bhikkhave, pañcahaṅgehi samannāgatassa bhikkhuno, pāpikāya diṭṭhiyā appaṭinissagge, ukkhepanīyakammaṁ paṭippassambhetabbaṁ.


pli: Aparehipi, bhikkhave, pañcahaṅgehi samannāgatassa bhikkhuno, pāpikāya diṭṭhiyā appaṭinissagge, ukkhepanīyakammaṁ paṭippassambhetabbaṁ.


pli: Yāya āpattiyā saṅghena, pāpikāya diṭṭhiyā appaṭinissagge, ukkhepanīyakammaṁ kataṁ hoti taṁ āpattiṁ na āpajjati, aññaṁ vā tādisikaṁ, tato vā pāpiṭṭhataraṁ;


pli: kammaṁ na garahati, kammike na garahati—


pli: imehi kho, bhikkhave, pañcahaṅgehi samannāgatassa bhikkhuno, pāpikāya diṭṭhiyā appaṭinissagge, ukkhepanīyakammaṁ paṭippassambhetabbaṁ …


pli: Aṭṭhahi, bhikkhave, aṅgehi samannāgatassa bhikkhuno, pāpikāya diṭṭhiyā appaṭinissagge, ukkhepanīyakammaṁ paṭippassambhetabbaṁ.


pli: Na pakatattassa bhikkhuno uposathaṁ ṭhapeti, na pavāraṇaṁ ṭhapeti, na savacanīyaṁ karoti, na anuvādaṁ paṭṭhapeti, na okāsaṁ kāreti, na codeti, na sāreti, na bhikkhūhi sampayojeti—


pli: imehi kho, bhikkhave, aṭṭhahaṅgehi samannāgatassa bhikkhuno, pāpikāya diṭṭhiyā appaṭinissagge, ukkhepanīyakammaṁ paṭippassambhetabbaṁ.


pli: Pāpikāya diṭṭhiyā appaṭinissagge ukkhepanīyakamme paṭippassambhetabbatecattālīsakaṁ niṭṭhitaṁ.


pli: Evañca pana, bhikkhave, paṭippassambhetabbaṁ.


pli: Tena, bhikkhave, pāpikāya diṭṭhiyā appaṭinissagge, ukkhepanīyakammakatena bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, bhante, saṅghena, pāpikāya diṭṭhiyā appaṭinissagge, ukkhepanīyakammakato sammā vattāmi, lomaṁ pātemi, netthāraṁ vattāmi, pāpikāya diṭṭhiyā appaṭinissagge, ukkhepanīyassa kammassa paṭippassaddhiṁ yācāmī’ti.


pli: Dutiyampi yācitabbā.


pli: Tatiyampi yācitabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ itthannāmo bhikkhu saṅghena, pāpikāya diṭṭhiyā appaṭinissagge, ukkhepanīyakammakato sammā vattati, lomaṁ pāteti, netthāraṁ vattati, pāpikāya diṭṭhiyā appaṭinissagge, ukkhepanīyassa kammassa paṭippassaddhiṁ yācati.


pli: Yadi saṅghassa pattakallaṁ, saṅgho itthannāmassa bhikkhuno, pāpikāya diṭṭhiyā appaṭinissagge, ukkhepanīyakammaṁ paṭippassambheyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmassa bhikkhuno, pāpikāya diṭṭhiyā appaṭinissagge, ukkhepanīyakammaṁ paṭippassambheti.


pli: Yassāyasmato khamati itthannāmassa bhikkhuno, pāpikāya diṭṭhiyā appaṭinissagge, ukkhepanīyassa kammassa paṭippassaddhi, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi—


pli: suṇātu me, bhante, saṅgho.


pli: Ayaṁ itthannāmo bhikkhu saṅghena, pāpikāya diṭṭhiyā appaṭinissagge, ukkhepanīyakammakato sammā vattati, lomaṁ pāteti, netthāraṁ vattati, pāpikāya diṭṭhiyā appaṭinissagge ukkhepanīyassa kammassa paṭippassaddhiṁ yācati.


pli: Paṭippassaddhaṁ saṅghena itthannāmassa bhikkhuno, pāpikāya diṭṭhiyā appaṭinissagge, ukkhepanīyakammaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Pāpikāya diṭṭhiyā appaṭinissagge ukkhepanīyakammaṁ niṭṭhitaṁ sattamaṁ.


pli: Kammakkhandhako paṭhamo. Imamhi khandhake vatthū satta.


pli: Tassuddānaṁ


pli: Paṇḍulohitakā bhikkhū,


pli: sayaṁ bhaṇḍanakārakā;


pli: Tādise upasaṅkamma,


pli: ussahiṁsu ca bhaṇḍane.


pli: Anuppannāpi jāyanti,


pli: uppannānipi vaḍḍhare;


pli: Appicchā pesalā bhikkhū,


pli: ujjhāyanti padassato.


pli: Saddhammaṭṭhitiko buddho,


pli: sayambhū aggapuggalo;


pli: Āṇāpesi tajjanīya,


pli: kammaṁ sāvatthiyaṁ jino.


pli: Asammukhāppaṭipucchāp-


pli: paṭiññāya katañca yaṁ;


pli: Anāpatti adesane,


pli: desitāya katañca yaṁ.


pli: Acodetvā asāretvā,


pli: anāropetvā ca yaṁ kataṁ;


pli: Asammukhā adhammena,


pli: vaggena cāpi yaṁ kataṁ.


pli: Appaṭipucchā adhammena,


pli: puna vaggena yaṁ kataṁ;


pli: Appaṭiññāya adhammena,


pli: Anāpatti adhammena,


pli: vaggena cāpi yaṁ kataṁ;


pli: Adesanāgāminiyā,


pli: adhammavaggameva ca.


pli: Desitāya adhammena,


pli: vaggenāpi tatheva ca;


pli: Acodetvā adhammena,


pli: vaggenāpi tatheva ca.


pli: Asāretvā adhammena,


pli: Anāropetvā adhammena,


pli: Kaṇhavāranayeneva,


pli: sukkavāraṁ vijāniyā;


pli: Saṅgho ākaṅkhamāno ca,


pli: yassa tajjanīyaṁ kare.


pli: Bhaṇḍanaṁ bālo saṁsaṭṭho,


pli: adhisīle ajjhācāre;


pli: Atidiṭṭhivipannassa,


pli: saṅgho tajjanīyaṁ kare.


pli: Buddhadhammassa saṅghassa,


pli: avaṇṇaṁ yo ca bhāsati;


pli: Tiṇṇannampi ca bhikkhūnaṁ,


pli: saṅgho tajjaniyaṁ kare.


pli: Bhaṇḍanaṁ kārako eko,


pli: bālo saṁsagganissito;


pli: Adhisīle ajjhācāre,


pli: tatheva atidiṭṭhiyā.


pli: Tajjanīyakammakato,


pli: evaṁ sammānuvattanā.


pli: Upasampadanissayā,


pli: sāmaṇeraṁ upaṭṭhanā;


pli: Ovādasammatenāpi,


pli: na kare tajjanīkato.


pli: Nāpajje tañca āpattiṁ,


pli: tādisañca tato paraṁ;


pli: Kammañca kammike cāpi,


pli: na garahe tathāvidho.


pli: Uposathaṁ pavāraṇaṁ,


pli: pakatattassa naṭṭhape;


pli: Savacaniṁ anuvādo,


pli: okāso codanena ca.


pli: Sāraṇaṁ sampayogañca,


pli: na kareyya tathāvidho;


pli: sāmaṇeraṁ upaṭṭhanā.


pli: pañcahaṅgehi na sammati;


pli: Tañcāpajjati āpattiṁ,


pli: tādisañca tato paraṁ.


pli: garahanto na sammati;


pli: savacanīyā ca novādo.


pli: Okāso codanañceva,


pli: sāraṇā sampayojanā;


pli: Imehaṭṭhaṅgehi yo yutto,


pli: tajjanānupasammati.


pli: Kaṇhavāranayeneva,


pli: sukkavāraṁ vijāniyā;


pli: Bālo āpattibahulo,


pli: saṁsaṭṭhopi ca seyyaso.


pli: Niyassakammaṁ sambuddho,


pli: āṇāpesi mahāmuni;


pli: Kīṭāgirismiṁ dve bhikkhū,


pli: assajipunabbasukā.


pli: Anācārañca vividhaṁ,


pli: ācariṁsu asaññatā;


pli: Pabbājanīyaṁ sambuddho,


pli: kammaṁ sāvatthiyaṁ jino;


pli: Macchikāsaṇḍe sudhammo,


pli: cittassāvāsiko ahu.


pli: Jātivādena khuṁseti,


pli: sudhammo cittupāsakaṁ;


pli: Paṭisāraṇīyakammaṁ,


pli: āṇāpesi tathāgato.


pli: Kosambiyaṁ channaṁ bhikkhuṁ,


pli: Nicchantāpattiṁ passituṁ;


pli: Adassane ukkhipituṁ,


pli: Āṇāpesi jinuttamo.


pli: Channo taṁyeva āpattiṁ,


pli: paṭikātuṁ na icchati;


pli: Ukkhepanāppaṭikamme,


pli: āṇāpesi vināyako.


pli: Pāpadiṭṭhi ariṭṭhassa,


pli: āsi aññāṇanissitā;


pli: Diṭṭhiyāppaṭinissagge,


pli: ukkhepaṁ jinabhāsitaṁ.


pli: Niyassakammaṁ pabbajjaṁ,


pli: tatheva paṭisāraṇī;


pli: Adassanāppaṭikamme,


pli: anissagge ca diṭṭhiyā.


pli: Davānācārūpaghāti,


pli: micchāājīvameva ca;


pli: Pabbājanīyakammamhi,


pli: atirekapadā ime.


pli: Alābhāvaṇṇā dve pañca,


pli: dve pañcakāti nāmakā;


pli: Paṭisāraṇīyakammamhi,


pli: Tajjanīyaṁ niyassañca,


pli: duve kammāpi sādisā;


pli: Pabbajjā paṭisārī ca,


pli: atthi padātirittatā.


pli: Tayo ukkhepanā kammā,


pli: sadisā te vibhattito;


pli: Tajjanīyanayenāpi,


pli: sesakammaṁ vijāniyāti.


pli: Kammakkhandhako niṭṭhito.


pli: Theravāda Vinayapiṭaka


pli: Cūḷavagga


pli: 12. Pārivāsikakkhandhaka


pli: 1. Pārivāsikavatta


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena pārivāsikā bhikkhū sādiyanti pakatattānaṁ bhikkhūnaṁ abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ, seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikammaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma pārivāsikā bhikkhū sādiyissanti pakatattānaṁ bhikkhūnaṁ abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ, seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikamman”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, pārivāsikā bhikkhū sādiyanti pakatattānaṁ bhikkhūnaṁ abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ, seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikamman”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ …pe…


pli: kathañhi nāma, bhikkhave, pārivāsikā bhikkhū sādiyissanti pakatattānaṁ bhikkhūnaṁ abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ, seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikammaṁ.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, pārivāsikena bhikkhunā sāditabbaṁ


pli: pakatattānaṁ bhikkhūnaṁ abhivādanaṁ,


pli: paccuṭṭhānaṁ,


pli: añjalikammaṁ,


pli: sāmīcikammaṁ,


pli: āsanābhihāro,


pli: seyyābhihāro,


pli: pādodakaṁ pādapīṭhaṁ,


pli: pādakathalikaṁ,


pli: pattacīvarappaṭiggahaṇaṁ,


pli: nahāne piṭṭhiparikammaṁ.


pli: Yo sādiyeyya, āpatti dukkaṭassa.


pli: Anujānāmi, bhikkhave, pārivāsikānaṁ bhikkhūnaṁ mithu yathāvuḍḍhaṁ abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ, seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikammaṁ.


pli: Anujānāmi, bhikkhave, pārivāsikānaṁ bhikkhūnaṁ pañca yathāvuḍḍhaṁ—


pli: uposathaṁ, pavāraṇaṁ, vassikasāṭikaṁ, oṇojanaṁ, bhattaṁ.


pli: Tena hi, bhikkhave, pārivāsikānaṁ bhikkhūnaṁ vattaṁ paññapessāmi yathā pārivāsikehi bhikkhūhi vattitabbaṁ.


pli: Pārivāsikena, bhikkhave, bhikkhunā sammā vattitabbaṁ.


pli: Tatrāyaṁ sammāvattanā—


pli: Na upasampādetabbaṁ,


pli: na nissayo dātabbo,


pli: na sāmaṇero upaṭṭhāpetabbo,


pli: na bhikkhunovādakasammuti sāditabbā,


pli: sammatenapi bhikkhuniyo na ovaditabbā.


pli: Yāya āpattiyā saṅghena parivāso dinno hoti sā āpatti na āpajjitabbā, aññā vā tādisikā, tato vā pāpiṭṭhatarā;


pli: kammaṁ na garahitabbaṁ,


pli: kammikā na garahitabbā.


pli: Na pakatattassa bhikkhuno uposatho ṭhapetabbo,


pli: na pavāraṇā ṭhapetabbā,


pli: na savacanīyaṁ kātabbaṁ,


pli: na anuvādo paṭṭhapetabbo,


pli: na okāso kāretabbo,


pli: na codetabbo,


pli: na sāretabbo,


pli: na bhikkhūhi sampayojetabbaṁ.


pli: Na, bhikkhave, pārivāsikena bhikkhunā pakatattassa bhikkhuno purato gantabbaṁ,


pli: na purato nisīditabbaṁ.


pli: Yo hoti saṅghassa āsanapariyanto seyyāpariyanto vihārapariyanto so tassa padātabbo. Tena ca so sāditabbo.


pli: Na, bhikkhave, pārivāsikena bhikkhunā pakatattena bhikkhunā puresamaṇena vā


pli: pacchāsamaṇena vā kulāni upasaṅkamitabbāni,


pli: na āraññikaṅgaṁ samādātabbaṁ,


pli: na piṇḍapātikaṅgaṁ samādātabbaṁ,


pli: na ca tappaccayā piṇḍapāto nīharāpetabbo—mā maṁ jāniṁsūti.


pli: Pārivāsikena, bhikkhave, bhikkhunā āgantukena ārocetabbaṁ,


pli: āgantukassa ārocetabbaṁ,


pli: uposathe ārocetabbaṁ,


pli: pavāraṇāya ārocetabbaṁ.


pli: Sace gilāno hoti, dūtenapi ārocetabbaṁ.


pli: Na, bhikkhave, pārivāsikena bhikkhunā sabhikkhukā āvāsā abhikkhuko āvāso gantabbo, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā āvāsā abhikkhuko anāvāso gantabbo, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā āvāsā abhikkhuko āvāso vā anāvāso vā gantabbo, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā anāvāsā abhikkhuko āvāso gantabbo, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā anāvāsā abhikkhuko anāvāso gantabbo, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā anāvāsā abhikkhuko āvāso vā anāvāso vā gantabbo, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā āvāsā vā anāvāsā vā abhikkhuko āvāso gantabbo, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā āvāsā vā anāvāsā vā abhikkhuko anāvāso gantabbo, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā āvāsā vā anāvāsā vā abhikkhuko āvāso vā anāvāso vā gantabbo, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā āvāsā sabhikkhuko āvāso gantabbo, yatthassu bhikkhū nānāsaṁvāsakā, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā āvāsā sabhikkhuko anāvāso gantabbo, yatthassu bhikkhū nānāsaṁvāsakā, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā āvāsā sabhikkhuko āvāso vā anāvāso vā gantabbo, yatthassu bhikkhū nānāsaṁvāsakā, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā anāvāsā sabhikkhuko āvāso gantabbo, yatthassu bhikkhū nānāsaṁvāsakā, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā anāvāsā sabhikkhuko anāvāso gantabbo, yatthassu bhikkhū nānāsaṁvāsakā, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā anāvāsā sabhikkhuko āvāso vā anāvāso vā gantabbo, yatthassu bhikkhū nānāsaṁvāsakā, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā āvāsā vā anāvāsā vā sabhikkhuko āvāso gantabbo, yatthassu bhikkhū nānāsaṁvāsakā, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā āvāsā vā anāvāsā vā sabhikkhuko anāvāso gantabbo, yatthassu bhikkhū nānāsaṁvāsakā, aññatra pakatattena, aññatra antarāyā.


pli: Na, bhikkhave, pārivāsikena bhikkhunā sabhikkhukā āvāsā vā anāvāsā vā sabhikkhuko āvāso vā anāvāso vā gantabbo, yatthassu bhikkhū nānāsaṁvāsakā, aññatra pakatattena, aññatra antarāyā.


pli: Gantabbo, bhikkhave, pārivāsikena bhikkhunā sabhikkhukā āvāsā sabhikkhuko āvāso, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Gantabbo, bhikkhave, pārivāsikena bhikkhunā sabhikkhukā āvāsā sabhikkhuko anāvāso, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Gantabbo, bhikkhave, pārivāsikena bhikkhunā sabhikkhukā āvāsā sabhikkhuko āvāso vā anāvāso vā, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Gantabbo, bhikkhave, pārivāsikena bhikkhunā sabhikkhukā anāvāsā sabhikkhuko āvāso, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Gantabbo, bhikkhave, pārivāsikena bhikkhunā sabhikkhukā anāvāsā sabhikkhuko anāvāso, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Gantabbo, bhikkhave, pārivāsikena bhikkhunā sabhikkhukā anāvāsā sabhikkhuko āvāso vā anāvāso vā, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Gantabbo, bhikkhave, pārivāsikena bhikkhunā sabhikkhukā āvāsā vā anāvāsā vā sabhikkhuko āvāso, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Gantabbo, bhikkhave, pārivāsikena bhikkhunā sabhikkhukā āvāsā vā anāvāsā vā sabhikkhuko anāvāso, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Gantabbo, bhikkhave, pārivāsikena bhikkhunā sabhikkhukā āvāsā vā anāvāsā vā sabhikkhuko āvāso vā anāvāso vā, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Na, bhikkhave, pārivāsikena bhikkhunā pakatattena bhikkhunā saddhiṁ ekacchanne āvāse vatthabbaṁ,


pli: na ekacchanne anāvāse vatthabbaṁ,


pli: na ekacchanne āvāse vā anāvāse vā vatthabbaṁ.


pli: Pakatattaṁ bhikkhuṁ disvā āsanā vuṭṭhātabbaṁ.


pli: Pakatatto bhikkhu āsanena nimantetabbo.


pli: Na pakatattena bhikkhunā saddhiṁ ekāsane nisīditabbaṁ,


pli: na nīce āsane nisinne ucce āsane nisīditabbaṁ,


pli: na chamāyaṁ nisinne āsane nisīditabbaṁ;


pli: na ekacaṅkame caṅkamitabbaṁ,


pli: na nīce caṅkame caṅkamante ucce caṅkame caṅkamitabbaṁ,


pli: na chamāyaṁ caṅkamante caṅkame caṅkamitabbaṁ.


pli: Na, bhikkhave, pārivāsikena bhikkhunā pārivāsikena vuḍḍhatarena bhikkhunā saddhiṁ …pe…


pli: mūlāyapaṭikassanārahena bhikkhunā saddhiṁ …pe…


pli: mānattārahena bhikkhunā saddhiṁ …pe…


pli: mānattacārikena bhikkhunā saddhiṁ …pe…


pli: abbhānārahena bhikkhunā saddhiṁ ekacchanne āvāse vatthabbaṁ,


pli: na ekacchanne āvāse vā anāvāse vā vatthabbaṁ;


pli: na ekāsane nisīditabbaṁ,


pli: Pārivāsikacatuttho ce, bhikkhave, parivāsaṁ dadeyya,


pli: mūlāya paṭikasseyya,


pli: mānattaṁ dadeyya,


pli: taṁvīso abbheyya, akammaṁ, na ca karaṇīyan”ti.


pli: Catunnavutipārivāsikavattaṁ niṭṭhitaṁ.


pli: Atha kho āyasmā upāli yena bhagavā tenupasaṅkami.


pli: Upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā upāli bhagavantaṁ etadavoca—


pli: “kati nu kho, bhante, pārivāsikassa bhikkhuno ratticchedā”ti?


pli: “Tayo kho, upāli, pārivāsikassa bhikkhuno ratticchedā.


pli: Sahavāso, vippavāso, anārocanā—


pli: ime kho, upāli, tayo pārivāsikassa bhikkhuno ratticchedā”ti.


pli: Tena kho pana samayena sāvatthiyaṁ mahābhikkhusaṅgho sannipatito hoti.


pli: Na sakkonti pārivāsikā bhikkhū parivāsaṁ sodhetuṁ.


pli: Bhagavato etamatthaṁ ārocesuṁ.


pli: “Anujānāmi, bhikkhave, parivāsaṁ nikkhipituṁ.


pli: Evañca pana, bhikkhave, nikkhipitabbo.


pli: Tena pārivāsikena bhikkhunā ekaṁ bhikkhuṁ upasaṅkamitvā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘parivāsaṁ nikkhipāmī’ti.


pli: Nikkhitto hoti parivāso.


pli: ‘Vattaṁ nikkhipāmī’ti.


pli: Nikkhitto hoti parivāso”.


pli: Tena kho pana samayena sāvatthiyā bhikkhū tahaṁ tahaṁ pakkamiṁsu.


pli: Sakkonti pārivāsikā bhikkhū parivāsaṁ sodhetuṁ.


pli: “Anujānāmi, bhikkhave, parivāsaṁ samādiyituṁ.


pli: Evañca pana, bhikkhave, samādiyitabbo.


pli: ‘parivāsaṁ samādiyāmī’ti.


pli: Samādinno hoti parivāso.


pli: ‘Vattaṁ samādiyāmī’ti.


pli: Samādinno hoti parivāso”.


pli: Pārivāsikavattaṁ niṭṭhitaṁ.


pli: 2. Mūlāyapaṭikassanārahavatta


pli: Tena kho pana samayena mūlāyapaṭikassanārahā bhikkhū sādiyanti pakatattānaṁ bhikkhūnaṁ abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ, seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikammaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma mūlāyapaṭikassanārahā bhikkhū sādiyissanti pakatattānaṁ bhikkhūnaṁ abhivādanaṁ, paccuṭṭhānaṁ …pe… nahāne piṭṭhiparikamman”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, mūlāyapaṭikassanārahā bhikkhū sādiyanti pakatattānaṁ bhikkhūnaṁ abhivādanaṁ, paccuṭṭhānaṁ …pe… nahāne piṭṭhiparikamman”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ …pe…


pli: kathañhi nāma, bhikkhave, mūlāyapaṭikassanārahā bhikkhū sādiyissanti pakatattānaṁ bhikkhūnaṁ abhivādanaṁ, paccuṭṭhānaṁ …pe… nahāne piṭṭhiparikammaṁ.


pli: Netaṁ bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, mūlāyapaṭikassanārahena bhikkhunā sāditabbaṁ


pli: pakatattānaṁ bhikkhūnaṁ abhivādanaṁ,


pli: paccuṭṭhānaṁ,


pli: añjalikammaṁ,


pli: sāmīcikammaṁ,


pli: āsanābhihāro,


pli: seyyābhihāro,


pli: pādodakaṁ pādapīṭhaṁ,


pli: pādakathalikaṁ,


pli: pattacīvarappaṭiggahaṇaṁ,


pli: nahāne piṭṭhiparikammaṁ.


pli: Yo sādiyeyya, āpatti dukkaṭassa.


pli: Anujānāmi, bhikkhave, mūlāyapaṭikassanārahānaṁ bhikkhūnaṁ mithu yathāvuḍḍhaṁ abhivādanaṁ, paccuṭṭhānaṁ …pe… nahāne piṭṭhiparikammaṁ.


pli: Anujānāmi, bhikkhave, mūlāyapaṭikassanārahānaṁ bhikkhūnaṁ pañca yathāvuḍḍhaṁ—


pli: uposathaṁ, pavāraṇaṁ, vassikasāṭikaṁ, oṇojanaṁ, bhattaṁ.


pli: Tena hi, bhikkhave, mūlāyapaṭikassanārahānaṁ bhikkhūnaṁ vattaṁ paññapessāmi yathā mūlāyapaṭikassanārahehi bhikkhūhi vattitabbaṁ.


pli: Mūlāyapaṭikassanārahena, bhikkhave, bhikkhunā sammā vattitabbaṁ.


pli: Tatrāyaṁ sammāvattanā—


pli: Na upasampādetabbaṁ,


pli: na nissayo dātabbo,


pli: na sāmaṇero upaṭṭhāpetabbo,


pli: na bhikkhunovādakasammuti sāditabbā,


pli: sammatenapi bhikkhuniyo na ovaditabbā.


pli: Yāya āpattiyā saṅghena mūlāyapaṭikassanāraho kato hoti sā āpatti na āpajjitabbā, aññā vā tādisikā, tato vā pāpiṭṭhatarā;


pli: kammaṁ na garahitabbaṁ,


pli: kammikā na garahitabbā.


pli: Na pakatattassa bhikkhuno uposatho ṭhapetabbo,


pli: na pavāraṇā ṭhapetabbā,


pli: na savacanīyaṁ kātabbaṁ,


pli: na anuvādo paṭṭhapetabbo,


pli: na okāso kāretabbo,


pli: na codetabbo,


pli: na sāretabbo,


pli: na bhikkhūhi sampayojetabbaṁ.


pli: Na, bhikkhave, mūlāyapaṭikassanārahena bhikkhunā pakatattassa bhikkhuno purato gantabbaṁ,


pli: na purato nisīditabbaṁ.


pli: Yo hoti saṅghassa āsanapariyanto seyyāpariyanto vihārapariyanto so tassa padātabbo. Tena ca so sāditabbo.


pli: Na, bhikkhave, mūlāyapaṭikassanārahena bhikkhunā pakatattena bhikkhunā puresamaṇena vā


pli: pacchāsamaṇena vā kulāni upasaṅkamitabbāni,


pli: na āraññikaṅgaṁ samādātabbaṁ,


pli: na piṇḍapātikaṅgaṁ samādātabbaṁ,


pli: na ca tappaccayā piṇḍapāto nīharāpetabbo—mā maṁ jāniṁsūti.


pli: Na, bhikkhave, mūlāyapaṭikassanārahena bhikkhunā sabhikkhukā āvāsā abhikkhuko āvāso gantabbo, aññatra pakatattena, aññatra antarāyā.


pli: Na, bhikkhave, mūlāyapaṭikassanārahena bhikkhunā sabhikkhukā āvāsā abhikkhuko anāvāso gantabbo, aññatra pakatattena, aññatra antarāyā.


pli: Na, bhikkhave, mūlāyapaṭikassanārahena bhikkhunā sabhikkhukā āvāsā abhikkhuko āvāso vā anāvāso vā gantabbo, aññatra pakatattena, aññatra antarāyā.


pli: Na, bhikkhave, mūlāyapaṭikassanārahena bhikkhunā sabhikkhukā anāvāsā abhikkhuko āvāso gantabbo …pe…


pli: abhikkhuko anāvāso gantabbo …pe…


pli: abhikkhuko āvāso vā anāvāso vā gantabbo, aññatra pakatattena, aññatra antarāyā.


pli: Na, bhikkhave, mūlāyapaṭikassanārahena bhikkhunā sabhikkhukā āvāsā vā anāvāsā vā abhikkhuko āvāso gantabbo …pe…


pli: Na, bhikkhave, mūlāyapaṭikassanārahena bhikkhunā sabhikkhukā āvāsā sabhikkhuko āvāso gantabbo …pe…


pli: sabhikkhuko anāvāso gantabbo …pe…


pli: sabhikkhuko āvāso vā anāvāso vā gantabbo, yatthassu bhikkhū nānāsaṁvāsakā, aññatra pakatattena, aññatra antarāyā.


pli: Na, bhikkhave, mūlāyapaṭikassanārahena bhikkhunā sabhikkhukā anāvāsā sabhikkhuko āvāso gantabbo …pe…


pli: Na, bhikkhave, mūlāyapaṭikassanārahena bhikkhunā sabhikkhukā āvāsā vā anāvāsā vā sabhikkhuko āvāso gantabbo …pe…


pli: Gantabbo, bhikkhave, mūlāyapaṭikassanārahena bhikkhunā sabhikkhukā āvāsā sabhikkhuko āvāso …pe…


pli: sabhikkhuko anāvāso …pe…


pli: sabhikkhuko āvāso vā anāvāso vā, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Gantabbo, bhikkhave, mūlāyapaṭikassanārahena bhikkhunā sabhikkhukā anāvāsā sabhikkhuko āvāso …pe…


pli: Gantabbo, bhikkhave, mūlāyapaṭikassanārahena bhikkhunā sabhikkhukā āvāsā vā anāvāsā vā sabhikkhuko āvāso …pe…


pli: Na, bhikkhave, mūlāyapaṭikassanārahena bhikkhunā pakatattena bhikkhunā saddhiṁ ekacchanne āvāse vatthabbaṁ,


pli: na ekacchanne anāvāse vatthabbaṁ,


pli: na ekacchanne āvāse vā anāvāse vā vatthabbaṁ;


pli: pakatattaṁ bhikkhuṁ disvā āsanā vuṭṭhātabbaṁ,


pli: pakatatto bhikkhu āsanena nimantetabbo;


pli: na pakatattena bhikkhunā saddhiṁ ekāsane nisīditabbaṁ;


pli: na nīce āsane nisinne ucce āsane nisīditabbaṁ;


pli: na chamāyaṁ nisinne āsane nisīditabbaṁ;


pli: na ekacaṅkame caṅkamitabbaṁ,


pli: na nīce caṅkame caṅkamante ucce caṅkame caṅkamitabbaṁ,


pli: na chamāyaṁ caṅkamante caṅkame caṅkamitabbaṁ.


pli: Na, bhikkhave, mūlāyapaṭikassanārahena bhikkhunā pārivāsikena bhikkhunā saddhiṁ …pe…


pli: mūlāyapaṭikassanārahena vuḍḍhatarena bhikkhunā saddhiṁ …pe…


pli: mānattārahena bhikkhunā saddhiṁ …pe…


pli: mānattacārikena bhikkhunā saddhiṁ …pe…


pli: abbhānārahena bhikkhunā saddhiṁ ekacchanne āvāse vatthabbaṁ,


pli: na ekāsane nisīditabbaṁ;


pli: na nīce āsane nisinne ucce āsane nisīditabbaṁ,


pli: Mūlāyapaṭikassanārahacatuttho ce, bhikkhave, parivāsaṁ dadeyya,


pli: mūlāya paṭikasseyya,


pli: mānattaṁ dadeyya,


pli: taṁvīso abbheyya, akammaṁ, na ca karaṇīyan”ti.


pli: Mūlāyapaṭikassanārahavattaṁ niṭṭhitaṁ.


pli: 3. Mānattārahavatta


pli: Tena kho pana samayena mānattārahā bhikkhū sādiyanti pakatattānaṁ bhikkhūnaṁ abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ, seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikammaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma mānattārahā bhikkhū sādiyissanti pakatattānaṁ bhikkhūnaṁ abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ, seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikamman”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, mānattārahā bhikkhū sādiyanti pakatattānaṁ bhikkhūnaṁ abhivādanaṁ, paccuṭṭhānaṁ …pe… nahāne piṭṭhiparikamman”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ …pe…


pli: kathañhi nāma, bhikkhave, mānattārahā bhikkhū sādiyissanti pakatattānaṁ bhikkhūnaṁ abhivādanaṁ …pe… nahāne piṭṭhiparikammaṁ.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, mānattārahena bhikkhunā sāditabbaṁ


pli: pakatattānaṁ bhikkhūnaṁ abhivādanaṁ,


pli: paccuṭṭhānaṁ


pli: …pe…


pli: nahāne piṭṭhiparikammaṁ.


pli: Yo sādiyeyya, āpatti dukkaṭassa.


pli: Anujānāmi, bhikkhave, mānattārahānaṁ bhikkhūnaṁ mithu yathāvuḍḍhaṁ abhivādanaṁ, paccuṭṭhānaṁ …pe… nahāne piṭṭhiparikammaṁ.


pli: Anujānāmi, bhikkhave, mānattārahānaṁ bhikkhūnaṁ pañca yathāvuḍḍhaṁ—


pli: uposathaṁ, pavāraṇaṁ, vassikasāṭikaṁ, oṇojanaṁ, bhattaṁ.


pli: Tena hi, bhikkhave, mānattārahānaṁ bhikkhūnaṁ vattaṁ paññapessāmi yathā mānattārahehi bhikkhūhi vattitabbaṁ.


pli: Mānattārahena, bhikkhave, bhikkhunā sammā vattitabbaṁ.


pli: Tatrāyaṁ sammāvattanā—


pli: Na upasampādetabbaṁ …pe…


pli: (yathā mūlāyapaṭikassanā, tathā vitthāretabbaṁ.)


pli: Na bhikkhūhi sampayojetabbaṁ.


pli: Na, bhikkhave, mānattārahena bhikkhunā pakatattassa bhikkhuno purato gantabbaṁ,


pli: na purato nisīditabbaṁ.


pli: Yo hoti saṅghassa āsanapariyanto seyyāpariyanto vihārapariyanto so tassa padātabbo. Tena ca so sāditabbo.


pli: Na, bhikkhave, mānattārahena bhikkhunā pakatattena bhikkhunā puresamaṇena vā


pli: pacchāsamaṇena vā kulāni upasaṅkamitabbāni,


pli: na āraññikaṅgaṁ samādātabbaṁ,


pli: na piṇḍapātikaṅgaṁ samādātabbaṁ,


pli: na ca tappaccayā piṇḍapāto nīharāpetabbo—mā maṁ jāniṁsūti.


pli: Na, bhikkhave, mānattārahena bhikkhunā sabhikkhukā āvāsā abhikkhuko āvāso gantabbo, aññatra pakatattena, aññatra antarāyā.


pli: Na, bhikkhave, mānattārahena bhikkhunā sabhikkhukā āvāsā abhikkhuko anāvāso gantabbo, aññatra pakatattena, aññatra antarāyā.


pli: Na, bhikkhave, mānattārahena bhikkhunā sabhikkhukā āvāsā abhikkhuko āvāso vā anāvāso vā gantabbo, aññatra pakatattena, aññatra antarāyā.


pli: Na, bhikkhave, mānattārahena bhikkhunā sabhikkhukā anāvāsā abhikkhuko āvāso gantabbo …pe…


pli: abhikkhuko anāvāso gantabbo …pe…


pli: abhikkhuko āvāso vā anāvāso vā gantabbo, aññatra pakatattena, aññatra antarāyā.


pli: Na, bhikkhave, mānattārahena bhikkhunā sabhikkhukā āvāsā vā anāvāsā vā abhikkhuko āvāso gantabbo …pe…


pli: Na, bhikkhave, mānattārahena bhikkhunā sabhikkhukā āvāsā sabhikkhuko āvāso gantabbo …pe…


pli: sabhikkhuko anāvāso gantabbo …pe…


pli: sabhikkhuko āvāso vā anāvāso vā gantabbo, yatthassu bhikkhū nānāsaṁvāsakā, aññatra pakatattena, aññatra antarāyā.


pli: Na, bhikkhave, mānattārahena bhikkhunā sabhikkhukā anāvāsā sabhikkhuko āvāso gantabbo …pe…


pli: Na, bhikkhave, mānattārahena bhikkhunā sabhikkhukā āvāsā vā anāvāsā vā sabhikkhuko āvāso gantabbo …pe…


pli: Gantabbo, bhikkhave, mānattārahena bhikkhunā sabhikkhukā āvāsā sabhikkhuko āvāso …pe…


pli: sabhikkhuko anāvāso …pe…


pli: sabhikkhuko āvāso vā anāvāso vā, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Gantabbo, bhikkhave, mānattārahena bhikkhunā sabhikkhukā anāvāsā sabhikkhuko āvāso …pe…


pli: Gantabbo, bhikkhave, mānattārahena bhikkhunā sabhikkhukā āvāsā vā anāvāsā vā sabhikkhuko āvāso …pe…


pli: Na, bhikkhave, mānattārahena bhikkhunā pakatattena bhikkhunā saddhiṁ ekacchanne āvāse vatthabbaṁ,


pli: na ekacchanne anāvāse vatthabbaṁ,


pli: na ekacchanne āvāse vā anāvāse vā vatthabbaṁ.


pli: Pakatattaṁ bhikkhuṁ disvā āsanā vuṭṭhātabbaṁ.


pli: Pakatatto bhikkhu āsanena nimantetabbo.


pli: Na pakatattena bhikkhunā saddhiṁ ekāsane nisīditabbaṁ,


pli: na nīce āsane nisinne ucce āsane nisīditabbaṁ,


pli: na chamāyaṁ nisinne āsane nisīditabbaṁ;


pli: na ekacaṅkame caṅkamitabbaṁ,


pli: na nīce caṅkame caṅkamante ucce caṅkame caṅkamitabbaṁ,


pli: na chamāyaṁ caṅkamante caṅkame caṅkamitabbaṁ.


pli: Na, bhikkhave, mānattārahena bhikkhunā pārivāsikena bhikkhunā saddhiṁ …pe…


pli: mūlāyapaṭikassanārahena bhikkhunā saddhiṁ …pe…


pli: mānattārahena vuḍḍhatarena bhikkhunā saddhiṁ …pe…


pli: mānattacārikena bhikkhunā saddhiṁ …pe…


pli: abbhānārahena bhikkhunā saddhiṁ ekacchanne āvāse vatthabbaṁ,


pli: na ekacchanne āvāse vā anāvāse vā vatthabbaṁ;


pli: na ekāsane nisīditabbaṁ,


pli: Mānattārahacatuttho ce, bhikkhave, parivāsaṁ dadeyya,


pli: mūlāya paṭikasseyya,


pli: mānattaṁ dadeyya,


pli: taṁvīso abbheyya, akammaṁ, na ca karaṇīyan”ti.


pli: Mānattārahavattaṁ niṭṭhitaṁ.


pli: 4. Mānattacārikavatta


pli: Tena kho pana samayena mānattacārikā bhikkhū sādiyanti pakatattānaṁ bhikkhūnaṁ abhivādanaṁ, paccuṭṭhānaṁ, añjalikammaṁ, sāmīcikammaṁ, āsanābhihāraṁ, seyyābhihāraṁ, pādodakaṁ pādapīṭhaṁ, pādakathalikaṁ, pattacīvarappaṭiggahaṇaṁ, nahāne piṭṭhiparikammaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma mānattacārikā bhikkhū sādiyissanti pakatattānaṁ bhikkhūnaṁ abhivādanaṁ, paccuṭṭhānaṁ …pe… nahāne piṭṭhiparikamman”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, mānattacārikā bhikkhū sādiyanti pakatattānaṁ bhikkhūnaṁ abhivādanaṁ, paccuṭṭhānaṁ …pe… nahāne piṭṭhiparikamman”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ …pe…


pli: kathañhi nāma, bhikkhave, mānattacārikā bhikkhū sādiyissanti pakatattānaṁ bhikkhūnaṁ abhivādanaṁ …pe… nahāne piṭṭhiparikammaṁ.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Na, bhikkhave, mānattacārikena bhikkhunā sāditabbaṁ


pli: pakatattānaṁ bhikkhūnaṁ abhivādanaṁ,


pli: paccuṭṭhānaṁ,


pli: añjalikammaṁ,


pli: sāmīcikammaṁ,


pli: āsanābhihāro,


pli: seyyābhihāro,


pli: pādodakaṁ pādapīṭhaṁ,


pli: pādakathalikaṁ,


pli: pattacīvarappaṭiggahaṇaṁ,


pli: nahāne piṭṭhiparikammaṁ.


pli: Yo sādiyeyya, āpatti dukkaṭassa.


pli: Anujānāmi, bhikkhave, mānattacārikānaṁ bhikkhūnaṁ mithu yathāvuḍḍhaṁ abhivādanaṁ, paccuṭṭhānaṁ …pe… nahāne piṭṭhiparikammaṁ.


pli: Anujānāmi, bhikkhave, mānattacārikānaṁ bhikkhūnaṁ pañca yathāvuḍḍhaṁ—


pli: uposathaṁ, pavāraṇaṁ, vassikasāṭikaṁ, oṇojanaṁ, bhattaṁ.


pli: Tena hi, bhikkhave, mānattacārikānaṁ bhikkhūnaṁ vattaṁ paññapessāmi yathā mānattacārikehi bhikkhūhi vattitabbaṁ.


pli: Mānattacārikena, bhikkhave, bhikkhunā sammā vattitabbaṁ.


pli: Tatrāyaṁ sammāvattanā—


pli: Na upasampādetabbaṁ,


pli: na nissayo dātabbo,


pli: na sāmaṇero upaṭṭhāpetabbo,


pli: na bhikkhunovādakasammuti sāditabbā,


pli: sammatenapi bhikkhuniyo na ovaditabbā.


pli: Yāya āpattiyā saṅghena mānattaṁ dinnaṁ hoti sā āpatti na āpajjitabbā, aññā vā tādisikā, tato vā pāpiṭṭhatarā;


pli: kammaṁ na garahitabbaṁ,


pli: kammikā na garahitabbā.


pli: Na pakatattassa bhikkhuno uposatho ṭhapetabbo,


pli: na pavāraṇā ṭhapetabbā,


pli: na savacanīyaṁ kātabbaṁ,


pli: na anuvādo paṭṭhapetabbo,


pli: na okāso kāretabbo,


pli: na codetabbo,


pli: na sāretabbo,


pli: na bhikkhūhi sampayojetabbaṁ.


pli: Na, bhikkhave, mānattacārikena bhikkhunā pakatattassa bhikkhuno purato gantabbaṁ,


pli: na purato nisīditabbaṁ.


pli: Yo hoti saṅghassa āsanapariyanto seyyāpariyanto vihārapariyanto so tassa padātabbo. Tena ca so sāditabbo.


pli: Na, bhikkhave, mānattacārikena bhikkhunā pakatattena bhikkhunā puresamaṇena vā


pli: pacchāsamaṇena vā kulāni upasaṅkamitabbāni,


pli: na āraññikaṅgaṁ samādātabbaṁ,


pli: na piṇḍapātikaṅgaṁ samādātabbaṁ,


pli: na ca tappaccayā piṇḍapāto nīharāpetabbo—mā maṁ jāniṁsūti.


pli: Mānattacārikena, bhikkhave, bhikkhunā āgantukena ārocetabbaṁ,


pli: āgantukassa ārocetabbaṁ,


pli: uposathe ārocetabbaṁ,


pli: pavāraṇāya ārocetabbaṁ,


pli: devasikaṁ ārocetabbaṁ.


pli: Sace gilāno hoti, dūtenapi ārocetabbaṁ.


pli: Na, bhikkhave, mānattacārikena bhikkhunā sabhikkhukā āvāsā abhikkhuko āvāso gantabbo, aññatra saṅghena, aññatra antarāyā.


pli: Na, bhikkhave, mānattacārikena bhikkhunā sabhikkhukā āvāsā abhikkhuko anāvāso gantabbo, aññatra saṅghena, aññatra antarāyā.


pli: Na, bhikkhave, mānattacārikena bhikkhunā sabhikkhukā āvāsā abhikkhuko āvāso vā anāvāso vā gantabbo, aññatra saṅghena, aññatra antarāyā.


pli: Na, bhikkhave, mānattacārikena bhikkhunā sabhikkhukā anāvāsā abhikkhuko āvāso gantabbo …pe…


pli: abhikkhuko anāvāso gantabbo …pe…


pli: abhikkhuko āvāso vā anāvāso vā gantabbo, aññatra saṅghena, aññatra antarāyā.


pli: Na, bhikkhave, mānattacārikena bhikkhunā sabhikkhukā āvāsā vā anāvāsā vā abhikkhuko āvāso gantabbo …pe…


pli: Na, bhikkhave, mānattacārikena bhikkhunā sabhikkhukā āvāsā sabhikkhuko āvāso gantabbo …pe…


pli: sabhikkhuko anāvāso gantabbo …pe…


pli: sabhikkhuko āvāso vā anāvāso vā gantabbo, yatthassu bhikkhū nānāsaṁvāsakā, aññatra saṅghena, aññatra antarāyā.


pli: Na bhikkhave, mānattacārikena bhikkhunā sabhikkhukā anāvāsā sabhikkhuko āvāso gantabbo …pe…


pli: Na, bhikkhave, mānattacārikena bhikkhunā sabhikkhukā āvāsā vā anāvāsā vā sabhikkhuko āvāso gantabbo …pe…


pli: Gantabbo, bhikkhave mānattacārikena bhikkhunā sabhikkhukā āvāsā sabhikkhuko āvāso …pe…


pli: sabhikkhuko anāvāso …pe…


pli: sabhikkhuko āvāso vā anāvāso vā, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Gantabbo, bhikkhave, mānattacārikena bhikkhunā sabhikkhukā anāvāsā sabhikkhuko āvāso …pe…


pli: Gantabbo, bhikkhave, mānattacārikena bhikkhunā sabhikkhukā āvāsā vā anāvāsā vā sabhikkhuko āvāso …pe…


pli: Na, bhikkhave, mānattacārikena bhikkhunā pakatattena bhikkhunā saddhiṁ ekacchanne āvāse vatthabbaṁ,


pli: na ekacchanne anāvāse vatthabbaṁ,


pli: na ekacchanne āvāse vā anāvāse vā vatthabbaṁ.


pli: Pakatattaṁ bhikkhuṁ disvā āsanā vuṭṭhātabbaṁ.


pli: Pakatatto bhikkhu āsanena nimantetabbo.


pli: Na pakatattena bhikkhunā saddhiṁ ekāsane nisīditabbaṁ,


pli: na nīce āsane nisinne ucce āsane nisīditabbaṁ,


pli: na chamāyaṁ nisinne āsane nisīditabbaṁ;


pli: na ekacaṅkame caṅkamitabbaṁ,


pli: na nīce caṅkame caṅkamante ucce caṅkame caṅkamitabbaṁ,


pli: na chamāyaṁ caṅkamante caṅkame caṅkamitabbaṁ.


pli: Na, bhikkhave, mānattacārikena bhikkhunā pārivāsikena bhikkhunā saddhiṁ …pe…


pli: mūlāyapaṭikassanārahena bhikkhunā saddhiṁ …pe…


pli: mānattārahena bhikkhunā saddhiṁ …pe…


pli: mānattacārikena vuḍḍhatarena bhikkhunā saddhiṁ …pe…


pli: abbhānārahena bhikkhunā saddhiṁ ekacchanne āvāse vatthabbaṁ,


pli: na ekacchanne āvāse vā anāvāse vā vatthabbaṁ;


pli: na ekāsane nisīditabbaṁ,


pli: Mānattacārikacatuttho ce, bhikkhave, parivāsaṁ dadeyya,


pli: mūlāya paṭikasseyya,


pli: mānattaṁ dadeyya,


pli: taṁvīso abbheyya, akammaṁ, na ca karaṇīyan”ti.


pli: Atha kho āyasmā upāli yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā upāli bhagavantaṁ etadavoca—


pli: “kati nu kho, bhante, mānattacārikassa bhikkhuno ratticchedā”ti?


pli: “Cattāro kho, upāli, mānattacārikassa bhikkhuno ratticchedā.


pli: Sahavāso, vippavāso, anārocanā, ūne gaṇe caraṇaṁ—


pli: ime kho, upāli, cattāro mānattacārikassa bhikkhuno ratticchedā”ti.


pli: Tena kho pana samayena sāvatthiyaṁ mahābhikkhusaṅgho sannipatito hoti.


pli: Na sakkonti mānattacārikā bhikkhū mānattaṁ sodhetuṁ.


pli: Bhagavato etamatthaṁ ārocesuṁ.


pli: “Anujānāmi, bhikkhave, mānattaṁ nikkhipituṁ.


pli: Evañca pana, bhikkhave, nikkhipitabbaṁ.


pli: Tena mānattacārikena bhikkhunā ekaṁ bhikkhuṁ upasaṅkamitvā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘mānattaṁ nikkhipāmī’ti.


pli: Nikkhittaṁ hoti mānattaṁ.


pli: ‘Vattaṁ nikkhipāmī’ti.


pli: Nikkhittaṁ hoti mānattan”ti.


pli: Tena kho pana samayena sāvatthiyā bhikkhū tahaṁ tahaṁ pakkamiṁsu.


pli: Sakkonti mānattacārikā bhikkhū mānattaṁ sodhetuṁ.


pli: “Anujānāmi, bhikkhave, mānattaṁ samādiyituṁ.


pli: Evañca pana, bhikkhave, samādiyitabbaṁ.


pli: Tena mānattacārikena bhikkhunā ekaṁ bhikkhuṁ upasaṅkamitvā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā, evamassa vacanīyo—


pli: ‘mānattaṁ samādiyāmī’ti.


pli: Samādinnaṁ hoti mānattaṁ.


pli: ‘Vattaṁ samādiyāmī’ti.


pli: Samādinnaṁ hoti mānattan”ti.


pli: Mānattacārikavattaṁ niṭṭhitaṁ.


pli: 5. Abbhānārahavatta


pli: Tena kho pana samayena abbhānārahā bhikkhū sādiyanti pakatattānaṁ bhikkhūnaṁ abhivādanaṁ paccuṭṭhānaṁ …pe…


pli: nahāne piṭṭhiparikammaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma abbhānārahā bhikkhū sādiyissanti pakatattānaṁ bhikkhūnaṁ abhivādanaṁ paccuṭṭhānaṁ …pe… nahāne piṭṭhiparikamman”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, abbhānārahā bhikkhū sādiyanti pakatattānaṁ bhikkhūnaṁ abhivādanaṁ paccuṭṭhānaṁ …pe… nahāne piṭṭhiparikamman”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ …pe…


pli: kathañhi nāma, bhikkhave, abbhānārahā bhikkhū sādiyissanti pakatattānaṁ bhikkhūnaṁ abhivādanaṁ paccuṭṭhānaṁ …pe… nahāne piṭṭhiparikammaṁ.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, abbhānārahena bhikkhunā sāditabbaṁ


pli: pakatattānaṁ bhikkhūnaṁ abhivādanaṁ paccupaṭṭhānaṁ


pli: …pe…


pli: Yo sādiyeyya, āpatti dukkaṭassa.


pli: Anujānāmi, bhikkhave, abbhānārahānaṁ bhikkhūnaṁ mithu yathāvuḍḍhaṁ abhivādanaṁ paccuṭṭhānaṁ …pe… nahāne piṭṭhiparikammaṁ.


pli: Anujānāmi, bhikkhave, abbhānārahānaṁ bhikkhūnaṁ pañca yathāvuḍḍhaṁ—


pli: uposathaṁ, pavāraṇaṁ, vassikasāṭikaṁ, oṇojanaṁ, bhattaṁ.


pli: Tena hi, bhikkhave, abbhānārahānaṁ bhikkhūnaṁ vattaṁ paññapessāmi yathā abbhānārahehi bhikkhūhi vattitabbaṁ.


pli: Abbhānārahena, bhikkhave, bhikkhunā sammā vattitabbaṁ.


pli: Tatrāyaṁ sammāvattanā—


pli: Na upasampādetabbaṁ …pe…


pli: (yathā heṭṭhā, tathā vitthāretabbaṁ)


pli: na bhikkhūhi sampayojetabbaṁ.


pli: Na, bhikkhave, abbhānārahena bhikkhunā pakatattassa bhikkhuno purato gantabbaṁ,


pli: na purato nisīditabbaṁ.


pli: Yo hoti saṅghassa āsanapariyanto seyyāpariyanto vihārapariyanto so tassa padātabbo. Tena ca so sāditabbo.


pli: Na, bhikkhave, abbhānārahena bhikkhunā pakatattena bhikkhunā puresamaṇena vā


pli: pacchāsamaṇena vā kulāni upasaṅkamitabbāni;


pli: na āraññikaṅgaṁ samādātabbaṁ;


pli: na piṇḍapātikaṅgaṁ samādātabbaṁ;


pli: na ca tappaccayā piṇḍapāto nīharāpetabbo—mā maṁ jāniṁsūti.


pli: Na, bhikkhave, abbhānārahena bhikkhunā sabhikkhukā āvāsā abhikkhuko āvāso gantabbo, aññatra pakatattena, aññatra antarāyā.


pli: Na, bhikkhave, abbhānārahena bhikkhunā sabhikkhukā āvāsā abhikkhuko anāvāso gantabbo, aññatra pakatattena, aññatra antarāyā …


pli: pe….


pli: (Yathā heṭṭhā, tathā vitthāretabbā.)


pli: Gantabbo, bhikkhave, abbhānārahena bhikkhunā sabhikkhukā āvāsā …pe…


pli: anāvāsā …pe…


pli: āvāsā vā anāvāsā vā sabhikkhuko āvāso …pe…


pli: sabhikkhuko anāvāso …pe…


pli: sabhikkhuko āvāso vā anāvāso vā, yatthassu bhikkhū samānasaṁvāsakā, yaṁ jaññā sakkomi ajjeva gantunti.


pli: Na, bhikkhave, abbhānārahena bhikkhunā pakatattena bhikkhunā saddhiṁ ekacchanne āvāse vatthabbaṁ,


pli: na ekacchanne anāvāse vatthabbaṁ,


pli: na ekacchanne āvāse vā anāvāse vā vatthabbaṁ;


pli: pakatattaṁ bhikkhuṁ disvā āsanā vuṭṭhātabbaṁ,


pli: pakatatto bhikkhu āsanena nimantetabbo;


pli: na pakatattena bhikkhunā saddhiṁ ekāsane nisīditabbaṁ,


pli: na nīce āsane nisinne ucce āsane nisīditabbaṁ,


pli: na chamāyaṁ nisinne āsane nisīditabbaṁ;


pli: na ekacaṅkame caṅkamitabbaṁ,


pli: na nīce caṅkame caṅkamante ucce caṅkame caṅkamitabbaṁ,


pli: na chamāyaṁ caṅkamante caṅkame caṅkamitabbaṁ.


pli: Na, bhikkhave, abbhānārahena bhikkhunā pārivāsikena bhikkhunā saddhiṁ …pe…


pli: mūlāyapaṭikassanārahena bhikkhunā saddhiṁ …pe…


pli: mānattārahena bhikkhunā saddhiṁ …pe…


pli: mānattacārikena bhikkhunā saddhiṁ …pe…


pli: abbhānārahena vuḍḍhatarena bhikkhunā saddhiṁ ekacchanne āvāse vatthabbaṁ,


pli: na ekacchanne anāvāse vatthabbaṁ;


pli: na ekāsane nisīditabbaṁ,


pli: Abbhānārahacatuttho ce, bhikkhave, parivāsaṁ dadeyya,


pli: mūlāya paṭikasseyya,


pli: mānattaṁ dadeyya,


pli: taṁvīso abbheyya, akammaṁ, na ca karaṇīyan”ti.


pli: Abbhānārahavattaṁ niṭṭhitaṁ.


pli: Pārivāsikakkhandhako dutiyo.


pli: Imamhi khandhake vatthū pañca.


pli: Tassuddānaṁ


pli: Pārivāsikā sādenti,


pli: pakatattāna bhikkhunaṁ;


pli: Abhivādanaṁ paccuṭṭhānaṁ,


pli: añjaliñca sāmīciyaṁ.


pli: Āsanaṁ seyyābhihāraṁ,


pli: pādo pīṭhaṁ kathalikaṁ;


pli: Pattaṁ nahāne parikammaṁ,


pli: ujjhāyanti ca pesalā.


pli: Dukkaṭaṁ sādiyantassa,


pli: Mithu pañca yathāvuḍḍhaṁ;


pli: Uposathaṁ pavāraṇaṁ,


pli: Vassikoṇojabhojanaṁ.


pli: Sammā ca vattanā tattha,


pli: pakatattassa gacchantaṁ;


pli: Yo ca hoti pariyanto,


pli: pure pacchā tatheva ca.


pli: Āraññapiṇḍanīhāro,


pli: āgantuke uposathe;


pli: Pavāraṇāya dūtena,


pli: gantabbo ca sabhikkhuko.


pli: Ekacchanne ca vuṭṭhānaṁ,


pli: tatheva ca nimantaye;


pli: Āsane nīce caṅkame,


pli: chamāyaṁ caṅkamena ca.


pli: Vuḍḍhatarena akammaṁ,


pli: ratticchedā ca sodhanā;


pli: Nikkhipanaṁ samādānaṁ,


pli: vattaṁva pārivāsike.


pli: Mūlāya mānattārahā,


pli: tathā mānattacārikā;


pli: Abbhānārahe nayo cāpi,


pli: sambhedaṁ nayato puna.


pli: Pārivāsikesu tayo,


pli: catu mānattacārike;


pli: Na samenti ratticchedesu,


pli: mānattesu ca devasi;


pli: Dve kammā sadisā sesā,


pli: tayo kammā samāsamāti.


pli: Pārivāsikakkhandhakaṁ niṭṭhitaṁ.


pli: Theravāda Vinayapiṭaka


pli: Cūḷavagga


pli: 13. Samuccayakkhandhaka


pli: 1. Sukkavissaṭṭhi


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā udāyī ekaṁ āpattiṁ āpanno hoti sañcetanikaṁ sukkavissaṭṭhiṁ appaṭicchannaṁ.


pli: So bhikkhūnaṁ ārocesi—


pli: “ahaṁ, āvuso, ekaṁ āpattiṁ āpajjiṁ sañcetanikaṁ sukkavissaṭṭhiṁ appaṭicchannaṁ.


pli: Kathaṁ nu kho mayā paṭipajjitabban”ti?


pli: Bhagavato etamatthaṁ ārocesuṁ.


pli: “Tena hi, bhikkhave, saṅgho udāyissa bhikkhuno ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ detu.


pli: Evañca pana, bhikkhave, dātabbaṁ—


pli: 1.1. Appaṭicchannamānatta


pli: Tena, bhikkhave, udāyinā bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, bhante, ekaṁ āpattiṁ āpajjiṁ sañcetanikaṁ sukkavissaṭṭhiṁ appaṭicchannaṁ.


pli: Sohaṁ, bhante, saṅghaṁ ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ yācāmi.


pli: Ahaṁ, bhante, ekaṁ āpattiṁ āpajjiṁ sañcetanikaṁ sukkavissaṭṭhiṁ appaṭicchannaṁ.


pli: Dutiyampi, sohaṁ, bhante, saṅghaṁ ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ yācāmi.


pli: Tatiyampi sohaṁ, bhante, saṅghaṁ ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ yācāmī’ti.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ udāyī bhikkhu ekaṁ āpattiṁ āpajji sañcetanikaṁ sukkavissaṭṭhiṁ appaṭicchannaṁ.


pli: So saṅghaṁ ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ yācati.


pli: Yadi saṅghassa pattakallaṁ, saṅgho udāyissa bhikkhuno ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ dadeyya.


pli: Esā ñatti.


pli: Suṇātu me, bhante, saṅgho.


pli: Saṅgho udāyissa bhikkhuno ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ deti.


pli: Yassāyasmato khamati udāyissa bhikkhuno ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattassa dānaṁ, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi—


pli: suṇātu me, bhante, saṅgho.


pli: Tatiyampi etamatthaṁ vadāmi—


pli: Dinnaṁ saṅghena udāyissa bhikkhuno ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: 1.2. Appaṭicchannaabbhāna


pli: So ciṇṇamānatto bhikkhūnaṁ ārocesi—


pli: “ahaṁ, āvuso, ekaṁ āpattiṁ āpajjiṁ sañcetanikaṁ sukkavissaṭṭhiṁ appaṭicchannaṁ.


pli: Sohaṁ saṅghaṁ ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ yāciṁ.


pli: Tassa me saṅgho ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ adāsi.


pli: Sohaṁ ciṇṇamānatto.


pli: Kathaṁ nu kho mayā paṭipajjitabban”ti?


pli: Bhagavato etamatthaṁ ārocesuṁ.


pli: “Tena hi, bhikkhave, saṅgho udāyiṁ bhikkhuṁ abbhetu.


pli: Evañca pana, bhikkhave, abbhetabbo—


pli: Tena, bhikkhave, udāyinā bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, bhante, ekaṁ āpattiṁ āpajjiṁ sañcetanikaṁ sukkavissaṭṭhiṁ appaṭicchannaṁ, sohaṁ saṅghaṁ ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ yāciṁ.


pli: Sohaṁ, bhante, ciṇṇamānatto saṅghaṁ abbhānaṁ yācāmi.


pli: Ahaṁ, bhante, ekaṁ āpattiṁ āpajjiṁ sañcetanikaṁ sukkavissaṭṭhiṁ appaṭicchannaṁ.


pli: Sohaṁ ciṇṇamānatto dutiyampi, bhante, saṅghaṁ abbhānaṁ yācāmi.


pli: Sohaṁ ciṇṇamānatto tatiyampi, bhante, saṅghaṁ abbhānaṁ yācāmī’ti.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ udāyī bhikkhu ekaṁ āpattiṁ āpajji sañcetanikaṁ sukkavissaṭṭhiṁ appaṭicchannaṁ.


pli: So saṅghaṁ ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ yāci.


pli: Saṅgho udāyissa bhikkhuno ekissā āpattiyā sañcetanikāya sukkavissaṭṭhiyā appaṭicchannāya chārattaṁ mānattaṁ adāsi.


pli: So ciṇṇamānatto saṅghaṁ abbhānaṁ yācati.


pli: Yadi saṅghassa pattakallaṁ, saṅgho udāyiṁ bhikkhuṁ abbheyya.


pli: Esā ñatti.


pli: Suṇātu me, bhante, saṅgho.


pli: Saṅgho udāyiṁ bhikkhuṁ abbheti.


pli: Yassāyasmato khamati udāyissa bhikkhuno abbhānaṁ, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi—


pli: suṇātu me, bhante, saṅgho.


pli: Tatiyampi etamatthaṁ vadāmi—


pli: Abbhito saṅghena udāyī bhikkhu.


pli: Khamati saṅghassa, tasmā tuṇhī, evametaṁ dhārayāmī’”ti.


pli: 1.3. Ekāhappaṭicchannaparivāsa


pli: Tena kho pana samayena āyasmā udāyī ekaṁ āpattiṁ āpanno hoti sañcetanikaṁ sukkavissaṭṭhiṁ ekāhappaṭicchannaṁ.


pli: So bhikkhūnaṁ ārocesi—


pli: “ahaṁ, āvuso, ekaṁ āpattiṁ āpajjiṁ sañcetanikaṁ sukkavissaṭṭhiṁ ekāhappaṭicchannaṁ.


pli: Kathaṁ nu kho mayā paṭipajjitabban”ti?


pli: Bhagavato etamatthaṁ ārocesuṁ.


pli: “Tena hi, bhikkhave, saṅgho udāyissa bhikkhuno ekissā āpattiyā sañcetanikāya sukkavissaṭṭhiyā ekāhappaṭicchannāya ekāhaparivāsaṁ detu.


pli: Evañca pana, bhikkhave, dātabbo—


pli: Tena, bhikkhave, udāyinā bhikkhunā saṅghaṁ upasaṅkamitvā ekaṁsaṁ uttarāsaṅgaṁ karitvā vuḍḍhānaṁ bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, bhante, ekaṁ āpattiṁ āpajjiṁ sañcetanikaṁ sukkavissaṭṭhiṁ ekāhappaṭicchannaṁ.


pli: Sohaṁ, bhante, saṅghaṁ ekissā āpattiyā sañcetanikāya sukkavissaṭṭhiyā ekāhappaṭicchannāya ekāhaparivāsaṁ yācāmī’ti.


pli: Dutiyampi yācitabbo.


pli: Tatiyampi yācitabbo.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ udāyī bhikkhu ekaṁ āpattiṁ āpajji sañcetanikaṁ sukkavissaṭṭhiṁ ekāhappaṭicchannaṁ.


pli: So saṅghaṁ ekissā āpattiyā sañcetanikāya sukkavissaṭṭhiyā ekāhappaṭicchannāya ekāhaparivāsaṁ yācati.


pli: Yadi saṅghassa pattakallaṁ, saṅgho udāyissa bhikkhuno ekissā āpattiyā sañcetanikāya sukkavissaṭṭhiyā ekāhappaṭicchannāya ekāhaparivāsaṁ dadeyya.


pli: Esā ñatti.


pli: Suṇātu me, bhante, saṅgho.


pli: Saṅgho udāyissa bhikkhuno ekissā āpattiyā sañcetanikāya sukkavissaṭṭhiyā ekāhappaṭicchannāya ekāhaparivāsaṁ deti.


pli: Yassāyasmato khamati udāyissa bhikkhuno ekissā āpattiyā sañcetanikāya sukkavissaṭṭhiyā ekāhappaṭicchannāya ekāhaparivāsassa dānaṁ, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi …pe….


pli: Dinno saṅghena udāyissa bhikkhuno ekissā āpattiyā sañcetanikāya sukkavissaṭṭhiyā ekāhappaṭicchannāya ekāhaparivāso.


pli: Khamati saṅghassa, tasmā tuṇhī, evametaṁ dhārayāmī’”ti.


pli: 1.4. Ekāhappaṭicchannamānatta


pli: So parivutthaparivāso bhikkhūnaṁ ārocesi—


pli: “ahaṁ, āvuso, ekaṁ āpattiṁ āpajjiṁ sañcetanikaṁ sukkavissaṭṭhiṁ ekāhappaṭicchannaṁ.


pli: Sohaṁ saṅghaṁ ekissā āpattiyā sañcetanikāya sukkavissaṭṭhiyā ekāhappaṭicchannāya ekāhaparivāsaṁ yāciṁ.


pli: Tassa me saṅgho ekissā āpattiyā sañcetanikāya sukkavissaṭṭhiyā ekāhappaṭicchannāya ekāhaparivāsaṁ adāsi.


pli: Sohaṁ parivutthaparivāso.


pli: Kathaṁ nu kho mayā paṭipajjitabban”ti?


pli: Bhagavato etamatthaṁ ārocesuṁ.


pli: “Tena hi, bhikkhave, saṅgho udāyissa bhikkhuno ekissā āpattiyā sañcetanikāya sukkavissaṭṭhiyā ekāhappaṭicchannāya chārattaṁ mānattaṁ detu.


pli: Evañca pana, bhikkhave, dātabbaṁ—


pli: Tena, bhikkhave, udāyinā bhikkhunā saṅghaṁ upasaṅkamitvā …pe…


pli: evamassa vacanīyo—


pli: ‘ahaṁ, bhante, ekaṁ āpattiṁ āpajjiṁ sañcetanikaṁ sukkavissaṭṭhiṁ ekāhappaṭicchannaṁ.


pli: Sohaṁ, bhante, parivutthaparivāso saṅghaṁ ekissā āpattiyā sañcetanikāya sukkavissaṭṭhiyā ekāhappaṭicchannāya chārattaṁ mānattaṁ yācāmī’ti.


pli: Dutiyampi yācitabbaṁ.


pli: Tatiyampi yācitabbaṁ.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ udāyī bhikkhu ekaṁ āpattiṁ āpajji sañcetanikaṁ sukkavissaṭṭhiṁ ekāhappaṭicchannaṁ.


pli: So saṅghaṁ ekissā āpattiyā sañcetanikāya sukkavissaṭṭhiyā ekāhappaṭicchannāya ekāhaparivāsaṁ yāci.


pli: Saṅgho udāyissa bhikkhuno ekissā āpattiyā sañcetanikāya sukkavissaṭṭhiyā ekāhappaṭicchannāya ekāhaparivāsaṁ adāsi.


pli: So parivutthaparivāso saṅghaṁ ekissā āpattiyā sañcetanikāya sukkavissaṭṭhiyā ekāhappaṭicchannāya chārattaṁ mānattaṁ yācati.


pli: Yadi saṅghassa pattakallaṁ, saṅgho udāyissa bhikkhuno ekissā āpattiyā sañcetanikāya sukkavissaṭṭhiyā ekāhappaṭicchannāya chārattaṁ mānattaṁ dadeyya.


pli: Esā ñatti.


pli: Suṇātu me, bhante, saṅgho.


pli: Saṅgho udāyissa bhikkhuno ekissā āpattiyā sañcetanikāya sukkavissaṭṭhiyā ekāhappaṭicchannāya chārattaṁ mānattaṁ deti.


pli: Yassāyasmato khamati udāyissa bhikkhuno ekissā āpattiyā sañcetanikāya sukkavissaṭṭhiyā ekāhappaṭicchannāya chārattaṁ mānattassa dānaṁ, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi …pe….


pli: Dinnaṁ saṅghena udāyissa bhikkhuno ekissā āpattiyā sañcetanikāya sukkavissaṭṭhiyā ekāhappaṭicchannāya chārattaṁ mānattaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: 1.5. Ekāhappaṭicchannaabbhāna


pli: So ciṇṇamānatto bhikkhūnaṁ ārocesi—


pli: “ahaṁ, āvuso, ekaṁ āpattiṁ āpajjiṁ sañcetanikaṁ sukkavissaṭṭhiṁ ekāhappaṭicchannaṁ.